qundao/data-zh-poetry huggingface dataset:
春景·柳葉暗金溝
作者：劉辰翁
朝代：宋

輦路垂垂柳，昆明寂寂流。
近天高翠葉，映日暗金溝。
眠起當前殿，萎蕤拂御舟。
鎖成三閣暮，流出六宮愁。
桐影題難立，楊花宕不收。
至今寒食雨，墮淚曲江頭。
春景·棋聲花院閉
作者：劉辰翁
朝代：宋

棋聲何處起，滿院寂無譁。
門閉雞鳴午，庭空蝶繞花。
靜中時落子，高處欲驚鴉。
枸杞籬根吠，棠梨屋角斜。
客迷柯下路，人在橘中家。
此樂商山似，休爭着數差。
春景·池塘生春草
作者：劉辰翁
朝代：宋

滿眼成新趣，池塘午夢驚。
青春何日到，芳草滿前生。
縠縠東風起，波波兩剪橫。
翠鈿如可拾，仙藥不知名。
轉步玉鈎合，幾時珠履行。
平陂青似海，無處認昆明。
春景·浙江花木深
作者：劉辰翁
朝代：宋

遊子江南老，美人浙水陰。
風光何冉冉，花木自深深。
蘋渚藏妃怨，蘭臯寄屈吟。
飄香迷去路，種子約青林。
遠浦歸帆興，芳洲來暮心。
天寒人倚竹，目斷去鴻沈。
春景·溪壑回春姿
作者：劉辰翁
朝代：宋

雲擁千溪斷，霜溪萬壑衰。
自從回煖景，依舊是春姿。
晴日雲千疊，東風雨一池。
還他新歲好，似我少年時。
錦水桃千障，巫山柳十眉。
時同天一笑，不敢恨衰遲。
春景·漢宮傳蠟燭
作者：劉辰翁
朝代：宋

寒食誰家燭，紅香蠟更鮮。
晶熒侯邸盛，日暮漢宮傳。
永巷花同閉，長門柳又眠。
人間金谷火，天上蜜脾煙。
食客三千履，皇恩四百年。
回思諸葛井，流涕陣圖邊。
春景·潤物細無聲
作者：劉辰翁
朝代：宋

何用雨聲麤，分明潤物酥。
豈惟聽不得，政自細如無。
九陌塵難起，千林澤徧敷。
怪如霑草露，滴不到蓬壺。
但覺花沈醉，誰知柳索扶。
老龍空辟歷，辛苦救焚枯。
春景·火樹銀花合
作者：劉辰翁
朝代：宋

星炬亂林鴉，火城標赤霞。
端門開璧月，散樹合銀花。
光燄摇千尺，扶疏轉九華。
昭回三閣近，鑿落萬枝斜。
玉李迷天象，金蓮出內家。
龍光如海蜃，猶有誤連車。
春景·燕子家家入
作者：劉辰翁
朝代：宋

燕子來何晚，城春換物華。
逢人能語語，隨意入家家。
故宇何堪戀，朱簾可得遮。
王門深巷悄，謝墅夕陽斜。
是處隨芳草，無情似柳花。
興亡真閲遍，盡是主人差。
春景·疏簾看弈棋
作者：劉辰翁
朝代：宋

道院無迎客，疏簾緲緲垂。
未須驚倒屣，共看弈殘棋。
日透花陰午，風摇竹影漪。
嘔心誰白黑，袖手見安危。
別墅塵難到，南風管已窺。
仙凡終似隔，彷彿記來時。
春景·碧山晴又濕
作者：劉辰翁
朝代：宋

山色洗逾碧，昏明水墨成。
相看如許濕，政似不曾晴。
翠拂雙蛾起，青如老眼橫。
嶺雲才斂態，峽雨復多情。
瀑濺香爐紫，烟銷石鏡明。
乾坤翻覆頃，蘿月吐深更。
春景·碧草生舊跡
作者：劉辰翁
朝代：宋

花下同遊迹，令人念舊驚。
如何春草碧，盡向客愁生。
南浦隨人色，芳洲拾翠情。
凌波塵渺渺，滿地綠菁菁。
冢上何堪沒，人間總未平。
池塘新夢破，時復下階行。
春景·禪房花木深
作者：劉辰翁
朝代：宋

此處少人跡，禪房深客心。
殿廊常寂寂，花木自深深。
面壁看紅影，蒲團對綠陰。
定回蜂欲逗，香在蝶難尋。
棋電驚青子，茶烟出半林。
客來參話久，隔屋聽鳴禽。
春景·空院落花深
作者：劉辰翁
朝代：宋

綠沈空院雨，依約舊誰家。
已廢惟芳草，尤深是落花。
陰陰迷燕壘，籍籍失蜂衙。
數點埋香玉，千枝委雪沙。
樓殘金谷障，路合玉鈎斜。
喚醒弓彎舞，天風即海涯。
春景·綠陰生晝寂
作者：劉辰翁
朝代：宋

深院停春雨，庭空鳥不鳴。
自然清晝寂，盡是綠陰生。
滿眼成青幄，無人惜絳英。
輕風低鼎篆，遲日上簾旌。
遠水明鸂鶒，平欄繞杜蘅。
小窗臨晉帖，悞落剪刀聲。
春景·花蕊上蜂鬚
作者：劉辰翁
朝代：宋

擾擾課生涯，蜂脾若似家。
看來鬚上蕊，餐盡眼前花。
百卉如脩貢，千門總釀葩。
露香沾掩冉，風絮入槎牙。
飲硯偷玄去，沿簪着鬢斜。
粉痕驚墜處，遠趁上番衙。
春景·花飛減却春
作者：劉辰翁
朝代：宋

老子情如海，花無醉後新。
飛來如許雪，減却不多春。
輕薄隨流水，顛狂落近鄰。
猶寒猶未晚，半雨半成塵。
拾翠危無路，殘紅老得人。
清晨添酒量，日日是芳辰。
春景·芳草換野色
作者：劉辰翁
朝代：宋

何處尋春色，園林已斷腸。
居然憐野草，惟此換年芳。
殘燒回春久，香泥去路長。
能令南浦碧，未覺五陵芳。
拾翠迷寒食，飛紅卧夕陽。
遥知青冢恨，南北兩茫茫。
春景·衣冠拜紫宸
作者：劉辰翁
朝代：宋

萬古衣冠舊，三朝曆數新。
青皇來遠道，紫袖拜嚴宸。
花日明簪冕，槐雲舞佩紳。
昭容當檻曉，宰相賀班春。
索令分同列，傳呼掖老臣。
漢儀當日事，江漢四朝人。
春景·詩人命屬花
作者：劉辰翁
朝代：宋

紅落臙脂井，香埋絳縷紗。
詩人工掞藻，吾命屬渠花。
心嘔猶堪思，山頹尚念賒。
吟殘錦官里，醉倒玉皇家。
愈願償春酒，郊迷擇壻車。
江頭顛欲死，已辦鬢生華。
春景·遊絲白日靜
作者：劉辰翁
朝代：宋

靜似長門裏，初晴未暑時。
悠悠銷白日，冉冉上遊絲。
白髮因風起，青蟲映戶垂。
牆陰雙蝶遠，花影一簾遲。
新壘乾泥絮，晴衙散蜜脾。
鳥驚梅子落，深院客爭棋。
春景·閑院綠陰生
作者：劉辰翁
朝代：宋

花院苔空積，遊絲若有情。
斷無珠履迹，閑見綠陰生。
縹緲朱簾悄，丁東玉漏鳴。
隔窗梅子落，繞屋笋竿成。
幾日落紅雨，數聲深處鶑。
午雞人睡起，繞水看魚行。
春景·閶闔開黄道
作者：劉辰翁
朝代：宋

閶闔祥光起，班行好語催。
青郊隨候應，黄道似初開。
夢繞天門去，風從震地回。
東西行白日，南北驗清臺。
曉殿分龍角，春城轉斗魁。
中天符四七，人物萬方來。
春景·風起春燈亂
作者：劉辰翁
朝代：宋

故是春風起，香塵暖未曾。
暮寒驚翠袖，春影亂華燈。
泠浸朱門月，吹成碧海冰。
沙河三五夜，火樹幾千層。
金炬開蓮島，銀花颭玉繩。
一聲清蹕遠，冷落內前棚。
春景·馬上逢寒食
作者：劉辰翁
朝代：宋

寒食古來同，鄉關隔萬重。
天涯俱是恨，馬上又相逢。
雨雪臯蘭道，弓刀苜蓿峰。
滿城看插柳，分路入澆松。
繡嶺開門日，鄜州陷賊蹤。
年年聞改火，雙淚下龍鍾。
春景·鳥散餘花落
作者：劉辰翁
朝代：宋

風雨欺人後，枝頭已自疏。
鳥啼因散去，花落是驚餘。
衝雨知何許，流聲已瞥如。
不應紅顫雨，猶似暗沾裾。
青子疑彈雀，紅桃借網魚。
開元宮更遠，王母寄誰書。
春景·鶑囀謝娘慵
作者：劉辰翁
朝代：宋

春似謝娘濃，晴酣困未鬆。
鶑從何處囀，人比向來慵。
啼得嬌成曲，聽餘恨滿胸。
閑看風柳絮，更問繡花茸。
隔屋渠三折，倚屏山萬重。
棋聲驚過鳥，敵手不曾逢。
春晴·其一
作者：劉辰翁
朝代：宋

江柳長天草色齊，新晴何物不芳菲。
無因化作千蝴蝶，西蜀東吳款款歸。
春晴·其二
作者：劉辰翁
朝代：宋

新燕池塘綠雨肥，初晴未暖日光微。
角巾猶带花梢濕，纔倚闌干見絮飛。
春歸
作者：劉辰翁
朝代：宋

留春一日不可，種樹十年未成。
芳草斷腸花落，綠窗携手鶑聲。
昭君怨
作者：劉辰翁
朝代：宋

月出東山之上。長憶御街人唱。恨我不能琴。有琴心。徙倚秋波平瑩。漸久玉肌清冷。待更下闌干。起來看。
月
作者：劉辰翁
朝代：宋

霓裳聲裏一攧，如今是第幾輪。
赤壁黄樓都在，古今多少愁人。
月下
作者：劉辰翁
朝代：宋

月色爲酒吾爲壺，仰天吸盡欲更沽。
世界如入流離珠，東南大半江海湖。
微風白浪如摇鬚，子從我也有意無。
跳身作勢與泪俱，嘗試入此觀何如。
惜哉畏死非吾徒，嘔出還爾桑田枯。
仙人嗔我涴六銖，醉中無力能分疏。
汝自失脚如逃逋，彈指咄咄汝負吾。
望江南·憶江南
作者：劉辰翁
朝代：宋

七日後，重會是星前。二月之間渾似此，餘年何止萬三千。日擬醉華筵。歌白雪，除是雪兒傳。看取長生瓢屢倒，眼前橘粟術何玄。自唱鵲橋仙。
望江南·憶江南
作者：劉辰翁
朝代：宋

前之夕，織女渡河邊。天上一朝元五日，人間小住亦千年。相合降神仙。當富貴，掩鼻正高眠。欲語會稽仍小待，不知文舉更堪憐。蔗境在頑堅。
望江南·憶江南
作者：劉辰翁
朝代：宋

春悄悄，春雨不須晴。天上未知燈有禁，人間轉似月無情。村市學簫聲。
望江南·憶江南
作者：劉辰翁
朝代：宋

朝朝暮，雲雨定何如。花日穿窗梅小小，雪風灑雨柳疏疏。人唱晚晴初。
望江南·憶江南
作者：劉辰翁
朝代：宋

梧桐子，人在御街遊。鳳宿雲綃金縷帶，龍池翠帳玉香球。宮女後庭秋。
望江南·憶江南
作者：劉辰翁
朝代：宋

梧桐子，看到月西樓。醋釅橙黃分蟹殼，麝香荷葉剝雞頭。人在御街遊。
望江南·憶江南
作者：劉辰翁
朝代：宋

添一歲，減一歲愁眉。若待一生昏嫁了，更須採藥十年遲。昏嫁已隨時。東家者，俎豆伴兒嬉。幸自少年場屋了，誰能匊淅數還炊。千歲是靈龜。
望江南·憶江南
作者：劉辰翁
朝代：宋

盤之所，春蝶舞晴暄。溪傍野梅根種玉，牆圍修竹筍生鞭。深院待回仙。嘉熙好，四十二年前。猶記五星丁卯聚，更遲幾歲甲申連。快活共千年。
望江南·憶江南
作者：劉辰翁
朝代：宋

長欲語，欲語又蹉跎。已是厭聽夷甫頌，不堪重省越人歌。孤負水雲多。羞拂拂，懊惱自摩挲。殘燭不教人徑去，斷雲時有淚相和。恨恨欲如何。
望江南·憶江南
作者：劉辰翁
朝代：宋

齊眉舉，彩侍紫霞卮。天上九朝鳧冉冉，尊前一笑玉差差。人唱自家詞。籬下菊，醉把一枝枝。花水乞君三十斛，秋風記我一聯詩。留看晚香時。
朝中措
作者：劉辰翁
朝代：宋

煉花為露玉為瓶。佳客為頻傾。耐得風霜滿鬢，此身合是金莖。牆頭竹外，洞房初就，畫閣新成。嚼得梅花透骨，何愁不會長生。
柳意
作者：劉辰翁
朝代：宋

獨坐觀柳色，一一如我鬚。
一日一日深，一年一年枯。
人言青勝我，安得白於吾。
柳梢青
作者：劉辰翁
朝代：宋

鐵馬蒙氈，銀花灑淚，春人愁城。笛裡番腔，街頭戲鼓，不是歌聲。那堪獨坐青燈。想故國、高臺月明。輦下風光，山中歲月，海上心情。
桂枝香
作者：劉辰翁
朝代：宋

吹簫人去。但桂影徘徊，荒杯承露。東望鞭芙縹緲，寒光如注。去年夜半橫江夢，倚危檣，參差曾賦。茫茫角動，回舟盡興，未驚鷗鷺。情知道、明年何處。漫待客黃樓，塵波前度。二十四橋，頗有杜書記否。二三字者今如此，看使君、角巾東路。人間俯仰，悲歡何限，團圓如故。
梅
作者：劉辰翁
朝代：宋

花前速到速到，月下一盃一盃。
好語被人道盡，簪花步月歸來。
梅花引
作者：劉辰翁
朝代：宋

酒熟未。梅開未。去年遲待重來醉。笑當筵。舞當筵。惟有今年。八十是開年。參差野袂成歸鶴。石鼎未開容剝啄。歲開尊。歲添孫。孫又開尊。福曜萃高門。
歸國遙
作者：劉辰翁
朝代：宋

初雨歇。照水綠腰裙帶熟。楊花不做人情雪。風流欲過前村蝶。羞成別。回頭卻恨春三月。
歸朝歌
作者：劉辰翁
朝代：宋

最是一人稱好處。昨日小春留得住。梅花信信望東風，須待公歸香滿路。年時今已度。長是巴山深夜雨。宣又召，凱還簇簇，要見壽觴舉。掃盡窩蜂閒繡斧。疊鼓春聲歡歲暮。燕臺劍履趣鋒車，銀信低低傳好語。紫貂裘脫與。肘印累累映三組。但重省，西來鬥水，忘卻愛卿取。
水調歌頭
作者：劉辰翁
朝代：宋

不成三五夜，不放霎時晴。長街燈火三兩，到此眼方明。把似每時庭院，傳說個般障子，無路與君行。推手復卻手，都付斷腸聲。漏通曉，燈收市，人下棚。中山鐵馬何似，遺恨杳難平。一落摻撾聲憤，再見大晟舞罷，樂事總傷情。便有塵隨馬，也任雨霖鈴。
水調歌頭
作者：劉辰翁
朝代：宋

不見古時月，何似漢時秋。朱陳村裡新樣，新婦又騎牛。欲脫參前氐後，又說河邊河鼓，此會沒來由。何處設瓜果，香動幘溝窶。郭郎老，誰為理，豈情流。人間□睡五日，五日復何悠。吾腹空虛久矣，子有滿堂錦繡，犢鼻若為酬。玉友此時好，空負葛巾篘。
水調歌頭
作者：劉辰翁
朝代：宋

不飲強須飲，不飲奈何明。也曾劬禿當了，依舊滑如冰。一吸金波盪漾，再吸瓊樓傾倒，吾杓亦長盈。試入壺中看，只似世間晴。飲連江，江連月，月連城。十年離合老矣，悲喜得無情。想見悽然北望，欲說明年何處，衣露為君零。同此大圓鏡，握手認環瀛。
水調歌頭
作者：劉辰翁
朝代：宋

不飲強須飲，今日是重陽。向來健者安在，世事兩茫茫。叔子去人遠矣，正復何關人事，墮淚忽成行。叔子淚自墮，煙沒使人傷。燕何歸，鴻欲斷，蝶休忙。淵明自無可奈，冷眼菊花黃。看取龍山落日，又見騎臺荒草，誰弱復誰強。酒亦何有好，暫醉得相忘。
水調歌頭
作者：劉辰翁
朝代：宋

五五復五五，二八且重重。後天先甲如此，滿月喜相逢。一日須傾三百，月小又輸一日，不滿九千鍾。但願客常滿，莫問海尊空。賦長篇，賡短韻，剩談叢。亂來風日自美，一橘兩衰翁。幾見東陵瓜好，又看西鄰葵爛，半醉半醒中。偶得洞賓象，混混起相從。
水調歌頭
作者：劉辰翁
朝代：宋

仙掌下馳道，清露滴芙蓉。無憀似酒初醒，身世笑顰中。萬朵花燈夜宴，一葉扁舟海島，寂寂五更風。誤賞明妝靚，愁思滿青銅。陂六六，三十六，渺何窮。江南曲曲煙雨，誰是醉施翁。但恨才情都老，無復風流曾夢，縹緲賦驚鴻。寄語清淨社，小飲合相容。
水調歌頭
作者：劉辰翁
朝代：宋

似似不常似，似我一生徒。畫工自畫龍種，忽近海飛魚。大笑北宮稱弟，遂使西河疑女，同氣自椒萸。且謂杜公者，即是老君乎。日給華，芎蓏本，薛羊書。馬師真只這是，可是躄浮圖。大小盧同馬異，天下使君與操，但欠虎銅符。說甚左眼痣，已過洞庭湖。
水調歌頭
作者：劉辰翁
朝代：宋

先生豈我輩，造物乃其徒。荷衣自放林壑，亦未棄銀魚。留得東籬晚節，笑倒龍山禿帽，一醉插茱萸。天下有大老，攜手盍歸乎。別頭經，三晝夢，一編書。向之麟者止矣，且看老溪圖。歷遍後天既未，依約明朝三五，乾體適當符。還以奉公壽，不是講鵝湖。
水調歌頭
作者：劉辰翁
朝代：宋

兩聲深院裡，歌扇小樓中。當時飛燕馬上，妖豔為誰容。嬌顫須扶未穩，腰嫋輕籠小駐，玉女最愁峰。掠鬢過車驟，回首意沖沖。寶釵斜，雲鬢亂，幾曾逢。誰知去三步遠，此痛與君同。玉箸殘妝誰見，獺髓輕痕妙補，粉黛不須濃。重見為低訴，餘恨更匆匆。
水調歌頭
作者：劉辰翁
朝代：宋

坐久語寂寞，泉響忽翻空。不知龍者為雨，雨者為成龍。看取交流萬壑，不數飛來千丈，高屋總淙淙。是事等惡劇，裂石敢爭雄。敲鏗訇，捫滑仄，藉蒙茸。蒼浪向來半掩，厚意復誰容。欲說正元舊事，未必玄都千樹，得似洞中紅。簷語亦顛倒，洗爾不平胸。
水調歌頭
作者：劉辰翁
朝代：宋

夜看二星度，高會列群英。蒼顏白髮烏帽，風入古槐清。客有羽衣來者，仍是尋常百姓，坐覺孟公驚。且勿多酌我，未壓我狂醒。金甌啟，銀信喜，袞衣新。向來淮浙草木，隱隱有餘聲。聞說井闌沙語，感念石壕村事，傾耳發驚霆。舉酒奉公壽，天意厚蒼生。
水調歌頭
作者：劉辰翁
朝代：宋

天地有中氣，第一是中元。新秋七七，月出河漢鬥牛間。正是使君初度，如見中州河嶽，綠鬢又朱顏。莖露一杯酒，清徹瑞人寰。大暑退，潢潦淨，彩雲斑。三壬三甲厚重，屹不動如山。從此五風十雨，自可三年一日，香寢鎮獅蠻。起舞願公壽，未可願公還。
水調歌頭
作者：劉辰翁
朝代：宋

夫子惠收我，謂我古心徒。閒居有客無酒，有酒又無魚。報道犀兵遠墜，問訊陳人何似，陳似隔年萸。天壤亦大矣，知有孔融乎。白雪歌，丹元贊，赫蹄書。洪崖何自過我，便作授經圖。教我天根騎月，規我扶搖去意，餐我白芝符。從此須溪裡，更著赤松湖。
水調歌頭
作者：劉辰翁
朝代：宋

寂寂復寂寂，此月古時明。銀河也變成陸，灰劫斷槎橫。歷落英雄孺子，滅沒龍光牛鬥，勝敗黯然平。玉笛叫空闊，終有故人情。雁南飛，烏繞樹，鶴歸城。問君有酒，何不鼓瑟更吹笙。我飲嗚嗚起舞，我舞僛僛白髮，顧影可憐生。舊日中秋客，幾處幾回晴。
水調歌頭
作者：劉辰翁
朝代：宋

山水無宿約，村暗自當還。不知有客乘興，載我弄滄灣。酒吸明河欲盡，月落三星在下，未放水風閒。影轉鬆起舞，扶步入林間。恨無人，橫野笛，叫關山。知君慷慨何事，惜得米陽關。看取大江東去，把酒悽然北望，說著淚潺湲。我飲自須盡，君唱有何難。
水調歌頭
作者：劉辰翁
朝代：宋

我有此客否，難作主人翁。小年自不相似，偶與大年同。見說東廂諸少，正擁家君勝會，二八舞歌鐘。亦欲得公重，公在畫堂中。笑青蒿，真小草，倚長松。典衣欲作湯餅，家釀愧瓶空。公有潭州百斛，公有秫田二頃，賀客萬錢通。小大不相似，但可似公聾。
水調歌頭
作者：劉辰翁
朝代：宋

明月幾萬裡，與子共中秋。古今良夜如此，寂寂幾時留。何處胡笳三弄，尚有南樓餘興，風起木颼颼。白石四山立，玉露下平洲。醉青州，歌赤壁，賦黃樓。人間安得十客，譚笑發中流。看取橫江皓彩，猶似瀋河白璧，光氣徹天浮。舉首快哉去，燈火見神州。
水調歌頭
作者：劉辰翁
朝代：宋

明月隔千里，風動帳紋開。故人錦字如夢，夢轉雁初來。倚遍西山朝爽，行過石頭舊渡，久別忽經懷。不得與之語，日夕獨持杯。調綠水，歌白雪，有心哉。也知尻高啄俯，無計脫塵埃。狗尾貂蟬滿座，貝帶鵕鸃弄粉，一輿一臣臺。歲晚不如願，誰更忿灰堆。
水調歌頭
作者：劉辰翁
朝代：宋

未信仙都子，曾識老仙翁。卿卿少年去後，心與道人同。揮麈不須九錫，開閣苦無長物，閒日醉千鍾。一笑欠伸起，兒戲大槐中。友彭聃，招園綺，傲喬松。年來多慣世事，莫莫惱司空。等得三朝好老，恰則而今虛左，梅信已先通。富貴正不免，從此學痴聾。
水調歌頭
作者：劉辰翁
朝代：宋

此夕酹江月，猶記濯纓秋。濯纓又去如水，安得主人留。舊日登樓長笑，此日新亭對泣，禿鬢冷颼颼。木落下極浦，漁唱發中洲。芙蓉闕，鴛鴦閣，鳳凰樓。夜深白露紛下，誰見溼螢流。自有此生有客，但恨有魚無酒，不了一生浮。重省看潮去，今夕是杭州。
水調歌頭
作者：劉辰翁
朝代：宋

百千孫子子，八十老翁翁。人間天下清福，閱世苦難同。誰嘆東門獵倦，誰笑南陽舞罷，萬事五更鐘。但願人長久，聊復進杯中。故侯瓜，丞相柏，大夫松。諸公健者安在，春夢轉頭空。可笑先生無病，病在枕流漱石，福至自然通。聾者固多笑，一笑更治聾。
水調歌頭
作者：劉辰翁
朝代：宋

群動各已息，在汝夢中游。塵埃大地如水，兒女不堪愁。寂寂古人安在，冉冉吾年如此，何處有高樓。客有洞簫者，淚下不能收。庾樓墜，秦樓渺，楚樓休。知公所恨何事，不是為封侯。自有此山此月，說甚何年何處，重泛木蘭舟。起舞酹英魄，餘憤海西流。
水調歌頭
作者：劉辰翁
朝代：宋

落日半亭榭，山影沒壺中。蒼然欲不可極，迢遞未歸鴻。錦織家人何在，春寄故人不到，寂寞聽疏鍾。木末見江去，無雪著漁翁。詞舂容，歌慷慨，語玲瓏。歲雲暮矣相見，明日是東風。遠想使君臺上，攜手與人同樂，中夜說元龍。世事無足語，且看燭花紅。
水調歌頭
作者：劉辰翁
朝代：宋

造物反乎覆，白首困耆英。吟風賞月石上，一笑再河清。一百八盤道路，二十四橋歌舞，身世夢堪驚。獨酌未能醉，已醉驀然醒。別與老，驚相見，幾回新。來時燕棲未穩，滿耳又蟬聲。閒憶錢塘江上，兩點青山欲白，血石起鞭霆。此事復安在，相對說平生。
水調歌頭
作者：劉辰翁
朝代：宋

鶴會正陽後，又為此公來。向時圯上，不似魁梧出塵埃。少日河東賦手，醉裡新豐對草，談笑上金臺。太子少靈氣，馬客豈仙才。紫貂裘，駭犀劍，鸚鵡杯。龍涎瀋水是淺，薄命有人猜。聞說老仙清健，想見風姿皓偉，天語快行催。鳧舄看雙去，槐第似親栽。
江城子
作者：劉辰翁
朝代：宋

一年春事幾何空。杏花紅。海棠紅。看取枝頭，無語怨天公。幸自一晴晴太暖，三日雨，五更風。山中長自憶城中。到城中。望水東。說盡閒情，無日不忽忽。昨日也同花下飲，終有恨，不曾濃。
江城子
作者：劉辰翁
朝代：宋

書題拂拂洞庭香。孕雲黃。粲珠光。喚謫仙人，除是賀知章。未老得閒閒到老，無一事，和詩忙。是中曾著老人雙。送千觴。樂誰妨。世上輸贏，不似爛柯長。晚入耆英年最少，空結客，少年場。
江城子
作者：劉辰翁
朝代：宋

湧金門外上船場。湖山堂。眾賢堂。到幾淒涼，城角夜吹霜。誰識兩峰相對語，天慘慘，水茫茫。月移疏影傍人牆。怕昏黃。又昏黃。舊日朱門，四聖暗飄香。驛使不來春又老，南共北，斷人腸。
江城子
作者：劉辰翁
朝代：宋

紅敧醉袖殢闌干。夜將闌。去難拚。燒蜜調蜂，重照錦團欒。春到洞房深處暖，方知道，月宮寒。枝枝紅淚不曾乾。揹人彈。語羞檀。欲睡心情，一似夢驚殘。正自朦朧花下好，銀燭裡，幾人看。
江城梅花引
作者：劉辰翁
朝代：宋

幾年城中無看燈。夜三更。月空明。野廟殘梅，村鼓自春聲。長笑兒童忙踏舞，何曾見，宣德棚，不夜城。去年今年又傷心。去年晴。去年曾。不似今年，閒坐處、卻不曾行。憶去年人、彈燭淚縱橫。想見西窗窗下月，窗下月，是無情，是有情。
江城梅花引
作者：劉辰翁
朝代：宋

相思無處著春寒。傍闌干。溼闌干。似我情懷，處處憶臨安。想見夜深村鼓靜，燈暈碧，為傍人，說上元。是花是雪無意看。雨摧殘。雨摧殘。探春未還。到春還、似不如閒。感恨千般、憔悴做花難。不惜與君同一醉，君不見，銅雀臺，望老瞞。
沙苑箭
作者：劉辰翁
朝代：宋

道人不在無人茶，空房惟有菖蒲花。
偶留壁上一枝箭，熟視恍惚令人嗟。
箭頭年月去如電，吹向空中再相見。
亦知近事不偶然，汝亦當時負吾箭。
神仙一劍在吾手，萬事空驚一搔首。
馬嵬重過雨淋鈴，異日臨邛是君否。
洞仙歌
作者：劉辰翁
朝代：宋

也曾海上，啖如瓜大棗。海上歸來相公老。畫堂深、滿引明月清風，家山好、一笑塵生蓬島。六年春易過，贏得清陰，到處持杯藉芳草。看明年此日，人在黃金臺上，早整頓、乾坤事了。但細數齋年幾人存，更宰相高年，幾人能到。
洞仙歌
作者：劉辰翁
朝代：宋

有客從餘，不計餘無酒。袖有蟠桃為君壽。嘆此桃再熟，也須年後。甚辨得，轉盼個偷桃手。菊潭三十斛，月又月添，天賦先生日更久。但黃楊長寸，閏年倒寸，似憑得到梧宮甚時候。客又道奇特是陽生，後七日相看，醉春風柳。
浣溪沙
作者：劉辰翁
朝代：宋

十日千機可復諧。郭郎感運豈仙才。人間自是少行媒。直上扶搖須九萬，滿前星斗共昭回。又傳賈客向曾來。
浣溪沙
作者：劉辰翁
朝代：宋

春日春風掠鬢須。亂山相對擁寒爐。彩鞭金勝一時無。自縷青絲成細柳，更堆殘雪當凝酥。兒童且莫唱皇都。
浣溪沙
作者：劉辰翁
朝代：宋

暮暮相望夕甫諧。針樓巧巧似身材。下頭無數老人媒。昨夜竹林那得見，朝來乾鵲是空回。人間五日後能來。
浣溪沙
作者：劉辰翁
朝代：宋

身是去年人尚健。心知十日事如常。眼前杯酒是重陽。破帽簪萸攜素手，長歌藉草慰寒香。兒童怪我老來狂。
浣溪沙
作者：劉辰翁
朝代：宋

身是高人慾寢冰。引年可待進豨苓。無憂無患也身輕。雪裡放囚天亦喜，平安騎鶴到家庭。今年春早為長生。
浣溪沙
作者：劉辰翁
朝代：宋

遠遠遊蜂不記家。數行新柳自啼鴉。尋思舊事即天涯。睡起有情和畫卷，燕歸無語傍人斜。晚風吹落小瓶花。
浣溪沙
作者：劉辰翁
朝代：宋

高臥何須說打乖。小籬過雨翠長街。緗桃定有踏青鞋。晴日又思花處所，東風絕似柳情懷。人間安得酒如淮。
浣溪沙
作者：劉辰翁
朝代：宋

點點疏林欲雪天。竹籬斜閉自清妍。為伊憔悴得人憐。欲與那人攜素手，粉香和淚落君前。相逢恨恨總無言。
浪淘沙
作者：劉辰翁
朝代：宋

卷海海翻杯。傾動蓬萊。似嫌到處馬頭埃。雨洗御街流到我，吹向潮回。寒似雪天梅。安石榴開。繡衾重暖笑爐灰。料想東風還憶我，昨夜歸來。
浪淘沙
作者：劉辰翁
朝代：宋

無葉著秋聲。涼鬢堪驚。滿城明月半窗橫。惟有老人心似醉，未曉偏醒。起舞故無成。此恨難平。正襟危坐二三更。除卻故人曹孟德，更與誰爭。
浪淘沙
作者：劉辰翁
朝代：宋

無謂兩眉攢。風雨春寒。池塘小小水漫漫。只為柳花無一點，忘了臨安。何許牡丹殘。客倚屏看。小樓面面是春山。日暮不知春去路，一帶闌干。
清明日偶成
作者：劉辰翁
朝代：宋

海日高高天欲斜，斷橋無復聽嘔啞。
墓中酩酊已千載，陌上清明有幾家。
已老愈疎唯酒盞，更晴相看是梅花。
年年春怨深如昨，莫把無涯恨有涯。
減字木蘭花
作者：劉辰翁
朝代：宋

不能管得。欲雨能教天地黑。待得開晴。不用吾言也自行。一杯亦醉。萬事無能吾欲睡。舊亦能詩。說舊時詩問是誰。
減字木蘭花
作者：劉辰翁
朝代：宋

何須翦紙。依舊一團圓照水。莫倚空寒。柳下池邊也只般。君何忽忽。宇宙人生都是客。月在雲端。人自愁人不解看。
減字木蘭花
作者：劉辰翁
朝代：宋

東風似客。醉裡落花南又北。客似東風。攜手斜陽一笑中。佳人怨我。不寄江南春一朵。我怨佳人。憔悴江南不似春。
減字木蘭花
作者：劉辰翁
朝代：宋

清歡昨日。十事不如人六七。試數從前。素素相從得幾年。子兮子兮。再揀一枝何處起。翠斧峰駝。客好其如良夜何。
減字木蘭花
作者：劉辰翁
朝代：宋

無燈可看。雨水從教正月半。探繭推盤。探得千秋字字看。銅駝故老。說著宣和似天寶。五百年前。曾向杭州看上元。
減字木蘭花
作者：劉辰翁
朝代：宋

相州錦好。待到相州人已老。潁水歸田。白鷺驚猜已十年。太師尚父。晚遇明時方用武。大笑相逢。把酒家鄉是客中。
減字木蘭花
作者：劉辰翁
朝代：宋

脾神喜樂。壽酒一杯勝服藥。過卻明朝。頂上新霜也合銷。小春三日。便覺春暄梅影出。醉把梅看。比似茱萸更耐寒。
減字木蘭花
作者：劉辰翁
朝代：宋

臘銷三五。月向雪山雲外吐。煙水黃昏。梅柳依稀笛斷魂。今宵豫賞。便作香塵隨步想。莫待元宵。燈火零星雨寂寥。
減字木蘭花
作者：劉辰翁
朝代：宋

舊遊山路。落在秋陰最深處。風雨重陽。無蝶無花更斷腸。天知老矣。莫累門生與兒子。不用登高。高處風吹帽不牢。
減字木蘭花
作者：劉辰翁
朝代：宋

送春待曉。春是五更先去了。我醉方知。春正憐伊怕別伊。留君不可。歸到海邊方憶我。做盡花歸。欲贈君時少一枝。
滿庭芳
作者：劉辰翁
朝代：宋

千騎家山，一觴父老，前有韓魏公來。青原上巳，才見壽筵開。歐公雲間還見，憶相州、更自遲迴。公知否，福星分野，飛騎不須排。留春亭下草，雪霜過了，依舊春荄。待留春千歲，日醉千杯。卻怕催歸丹詔，棟明堂、須要雄材。趨朝去，西風便面，隻手障浮埃。
滿庭芳
作者：劉辰翁
朝代：宋

空谷無花，新篘有酒，去年窮勝今年。蛩吟蛩和，且省費蠻箋。聞說先生去也，江南岸、縛草為船。依然在，山棲寒食，路斷卻歸廛。老人，三又兩，清風作供，晴日生煙。但高高杜宇，不辦行纏。幾度披衣教我，二升內、煮石燒鉛。休重道，玉龍無孔，夜夜叫穿天。
滿江紅
作者：劉辰翁
朝代：宋

何許相求，且不是、南溫北石。也欲學、絕交高論，自陳餘癖。萬里魚書長記憶，十年波浪傷離拆。算此舟、不是剡溪舟，空回得。非出處，何須惜。非瑕纇，何須摘。看雪銷鴻去，有何留跡。安石豈無同樂意，玄真不是朝廷覓。但眼前、真率暫相違，歌聲寂。
滿江紅
作者：劉辰翁
朝代：宋

十歲兒童，看騎竹、花陰滿城。與新第、桐鄉孫子，高下齊生。倚枕不尋柯下夢，舉頭自愛橘中名。但有時、米價問如何，公助平。東西塾，聽書聲。長短卷，和詩成。總神仙清福，前輩家庭。試問凌煙圖相國，何如洛寺寫耆英。甚天公、屬意富民侯，銀信青。
滿江紅
作者：劉辰翁
朝代：宋

淡淡胭脂，似褪向、景陽鴛石。依然是、春睡未足，捧心猶癖。藉甚不禁君再顧，嫣然卻記渠初拆。黯銷魂、欲盡更堪憐，終難得。猶記是，卿卿惜。空復見，誰誰摘。但當時一笑，也成陳跡。我懶花殘都已往，詩朋酒伴猶相覓。聽連宵、又雨又還晴，鳩鳴寂。
滿江紅
作者：劉辰翁
朝代：宋

鶯語依然，但春去、人間無約。誰念我、吟情憔悴，醉魂落魄。盡日只將行卷續，有時自整殘棋著。向黃昏、細雨悶無憀，青梅落。南又北，相思錯。朝異暮，人情薄。漫躊躇在目，奢華如昨。海底月沉天上兔，遼東人化揚州鶴。記龍雲、波浪豈能平，天難託。
漁歌效陳自堂作
作者：劉辰翁
朝代：宋

石頭城落淮水，劉郎浦對伍洲。
越沼吳湖安在，月明人唱湖州。
玉樓春
作者：劉辰翁
朝代：宋

霜風不動晴明好。探梅有約城東道。橋邊失卻老仙期，城門落日人歸早。野田一望迷芳草。除是騰空君後到。立馬三週黛佛頭，參差中路令人老。
玉樓春
作者：劉辰翁
朝代：宋

龍山歌舞無人道。只說先生狂落帽。秋風亦是可憐人，要令天意知人老。菊花不為重陽早。自愛古人詩句惱。與君鄭重說□□，殘年惟有重陽好。
留京
作者：劉辰翁
朝代：宋

遠夢孤難到，憑高烟景微。
重留山僕怨，數別里人稀。
病用寒衣盡，書無定日歸。
十年行役事，俯首輒歔欷。
疏影
作者：劉辰翁
朝代：宋

香篝素被。聽花犯低低，瑤花開未。長記那時，熾炭圍爐，瘦妻換酒行試。當家人在銷金帳，約莫是、打圍歸際。又誰知、別憶烹茶，冷落故家愁思。聞道滕驕巽懶，今朝待檄與，翻雲鬚易。白白不成，又不教晴，做盡黃昏情味。銀河本是冰冰底。怎忍向、東風成水。待滿城、玉宇瓊樓，卻報臥廬人起。
百字令·念奴嬌
作者：劉辰翁
朝代：宋

少微星小。撫劍氣橫空，隱見林杪。夜來宋都如雨，更長得奇哉懰皎。與汝三齡，覽餘初度，一語佔先兆。暮年喜見，甲申聚五星照。堪嘆亡國餘民，老人孺子，爾汝霜橋曉。騎馬聽雞朝寂寞，夢入南枝三繞。洛社耆英，行窩真率，著我真堪笑。與公試數，開禧嘉定寶紹。
百字令·念奴嬌
作者：劉辰翁
朝代：宋

洞房停燭，似新歲，數到上元時節。一盞屠蘇千歲酒，添得新人羅列。昨日迎長，今朝獻壽，嘗團團佳月。永和春好，用之不竭嘉客。見說海上歸來，有如瓜大棗，無人分得。六十二三劉夢得，輸與香山樂色。菱谷二綃，楊枝春草，歌舞琵琶笛。只愁元日，玉龍催上金驛。
祝英臺近
作者：劉辰翁
朝代：宋

昨朝晴，今朝雨。渺莽遽如許。厭聽兒童，總是漲江語。是誰力挽天河，誤他仙客，並失卻、乘槎來路。斷腸苦。翦燭深夜巴山，酒醒聽如故。勃窣荷衣，墮淚少乾土。從初錯鑄鴟夷，不如歸去，到今此、欲歸何處。
秋景 出逢危葉落 其一
作者：劉辰翁
朝代：宋

舉眼秋蕭索，乾坤豈不容。
葉因危後落，身是出時逢。
古木猶當道，西風小倚筇。
崢嶸如解羽，零亂復寒蛩。
薄似佳人命，飄如去國蹤。
小山留我止，香月自重重。
秋景 出逢危葉落 其二
作者：劉辰翁
朝代：宋

四顧欲何之，逢秋出自悲。
萬山青未了，一葉落何危。
未肯哀窮巷，還因立別歧。
有風驚槁木，如鳥墜高枝。
梧柳同如此，江湖事可知。
月明疏影出，踏踏露巢欹。
秋景 月色醉遠客 其一
作者：劉辰翁
朝代：宋

明月有佳色，客中迷遠遊。
自應眠不得，更似醉時留。
玉屑凉堪吸，金波香欲浮。
頓忘鄉國恨，如在酒家樓。
鸞鏡驚相對，霓裳卒未休。
天風扶我起，不用典貂裘。
秋景 月色醉遠客 其二
作者：劉辰翁
朝代：宋

遠客坐長夜，纏綿月色留。
明知不是醉，爲爾更無愁。
玉雪三千界，金波十二樓。
謫仙迷采石，小杜在揚州。
雁背如流水，蛾眉也白頭。
一聲長嘯起，滿眼故山秋。
秋景 門掩候蟲秋 其一
作者：劉辰翁
朝代：宋

四壁可誰語，一年將次休。
村行落葉晚，門掩候蟲秋。
影有斜燈吐，貧無過客偷。
蚓號殘月冷，蛩語故宮愁。
館驛鄰機歎，關山古戍留。
幽人推夢起，江海有孤舟。
秋景 門掩候蟲秋 其二
作者：劉辰翁
朝代：宋

候蟲鳴寂寂，秋老獨何村。
怨語動行路，居人卧掩門。
無誰倚朱戶，隨意閉黄昏。
歲暮已如此，蛩聲胡與言。
孤燈銷驛夢，殘月落空垣。
白雁來天地，何由見淚痕。
秋景 鷺于飛 其一
作者：劉辰翁
朝代：宋

滄洲開晚景，莽蒼更依稀。
有鷺從中起，于天盡處飛。
數絲風冉冉，一片雪暉暉。
外路迷鄉國，天風起我衣。
遠遊尋鶴侶，近不爲魚肥。
西塞山邊雨，漁簑獨自歸。
秋景 鷺于飛 其二
作者：劉辰翁
朝代：宋

鷺閑如可語，飛去復何圖。
但見振兮振，不知于此于。
難令公子濁，似是列仙癯。
近逼孤雲小，遥看點雪無。
滄洲何爾我，白髮自江湖。
風雨魚歌外，玄真逝與俱。
秋景·乞巧文
作者：劉辰翁
朝代：宋

能拙吾無比，高靈昔有聞。
不知天下巧，乞以世間文。
果列空庭露，香浮入漢雲。
天孫何冉冉，柳子蓋云云。
有說能要我，無才可贈君。
絳衣持節後，窮達竟何分。
秋景·于今九日至
作者：劉辰翁
朝代：宋

九日各堪愛，西風歲歲深。
長因思往事，忽已至于今。
不謂秋將晚，幾如老見侵。
籬邊成獨往，天際起輕陰。
此會知誰健，明朝肯重尋。
山高休更上，別自有傷心。
秋景·十日菊
作者：劉辰翁
朝代：宋

一年看九九，十日見炎凉。
菊有霜前操，人無節後香。
就令無宿酒，也不似重陽。
一夜寒英老，多情舊雨黄。
帽如前度落，蝶更幾時忙。
我不知何夕，相收足晚凉。
秋景·卿月升仙掌
作者：劉辰翁
朝代：宋

卿在郎星上，瑶臺第一層。
已如金掌迥，又得月華升。
近與公相似，清如貴未曾。
銅仙千尺表，玉指一輪冰。
天下名公子，秋風老茂陵。
衰蘭千里道，垂淚記觚稜。
秋景·吹笛月明中
作者：劉辰翁
朝代：宋

何處吹長笛，千年恨未終。
關山人去後，秋夜月明中。
曠野參差久，寒江滉漾通。
曲終郿縣塢，怨徹廣寒宮。
海外陰晴異，天涯慷慨同。
江南回首處，歌罷水流東。
秋景·夕陽如有意
作者：劉辰翁
朝代：宋

又自欲昏黄，高高上夕陽。
殷勤如有意，遲暮起相望。
牛背笛三弄，桑榆錦一張。
向人添晼晚，容我更疏狂。
過雨天如改，穿花日尚長。
魯陽三舍遠，人世未須忙。
秋景·夜雨更秋風
作者：劉辰翁
朝代：宋

世事惟孤枕，吾生尚轉蓬。
共誰堪夜雨，何意更秋風。
已是霖鈴苦，何當刻漏終。
又聞翻溟滓，不是滴梧桐。
衰壑鳴蛩外，寒燈落葉中。
忽明天似水，萬里附冥鴻。
秋景·天清木葉聞
作者：劉辰翁
朝代：宋

天意清如水，何曾染世氛。
秋風何處起，木葉朅來聞。
野有牛羊下，高無鴻雁羣。
凉驚枝上墜，聲向靜中分。
霜井嬋娟淚，冰溝冥漠君。
斷腸題柿濕，一半是行雲。
秋景·客愁連蟋蟀
作者：劉辰翁
朝代：宋

梧桐驚客夢，去住兩茫然。
曉覺鷄鳴未，愁惟蟋蟀連。
江湖無漢地，家世本秦川。
唧唧月共語，涓涓人獨眠。
青燈寒四壁，衰鬢織千年。
唐晉他人有，荒凉故殿前。
秋景·寒城菊自花
作者：劉辰翁
朝代：宋

菊滿荒城道，餘生一笑難。
地非行樂舊，花自向人寒。
風雨何登覽，江山共屈蟠。
無人簪帽去，有蝶繞籬看。
此處尤堪賞，明朝已是殘。
淵明生晉晚，不及禊高蘭。
秋景·山園細路高
作者：劉辰翁
朝代：宋

不是終南徑，山中取遁逃。
小園何所有，細路未應高。
已恨鋤荒菊，何堪彈種桃。
梯飈那可上，鑱雪誤相遭。
石卧當途虎，藤穿汲澗猱。
天機分瀑布，應念甕畦勞。
秋景·庭榴剖朱實
作者：劉辰翁
朝代：宋

榴壓中庭墜，冰盤薦玉壺。
西風吹轉綠，嘉實剖來朱。
摘向欄干近，安除海外無。
微醺揎絳袖，一笑燦明珠。
酸徹鄰機齒，凉生浴錦膚。
冷思當日艷，血色盛羅襦。
秋景·悠然見南山
作者：劉辰翁
朝代：宋

異代羲皇上，餘生晉宋間。
悠然無一事，政爾見南山。
西曲風流遠，東籬意思閑。
吹衣凉浩蕩，矯首碧孱顔。
雙蝶來何晚，白雲相與還。
是中秦博士，相識少相關。
秋景·把釣待秋風
作者：劉辰翁
朝代：宋

長夏如年日，蕭然把釣終。
欲知臨水意，政自待秋風。
豈是羊裘者，相從漁社中。
何心思覓鱠，極目望來鴻。
天下無知己，溪邊自老翁。
六鰲閑入手，不是學任公。
秋景·日出籬東水
作者：劉辰翁
朝代：宋

雨以田爲壑，疏籬野水中。
憂天沈到底，有日出其東。
或謂扶桑巧，誰知夢峽空。
勿朝蓬海白，滿眼菊花紅。
屐響初來客，牆暄到老翁。
洗光吾鏡曲，一笑弄丸同。
秋景·時菊委嚴霜
作者：劉辰翁
朝代：宋

論菊何心傲，生時失衆芳。
未須多晚節，政似委嚴霜。
北地飛飛擊，東籬冉冉黄。
屑冰和露下，薄命有誰當。
客去重陽遠，花寒一夜長。
朝來有佳色，未放早梅香。
秋景·曬書
作者：劉辰翁
朝代：宋

芸香天上宴，不到野人居。
見說星期夕，閑將腹曬書。
笑人操犢鼻，容我辟蟫魚。
小勿欺椰子，中從著石渠。
從他便是懶，乞汝巧相如。
此日何堪負，餘暄獻納疏。
秋景·月滿秋夜長
作者：劉辰翁
朝代：宋

塵世如天海，團團共月光。
一輪秋正滿，百刻夜偏長。
端正惟三五，空明更十方。
萃臺猶卓午，梧井欲飛霜。
箭漏迷青海，闌干轉上陽。
雪痕留得在，何用促扶桑。
秋景·機絲虛夜月
作者：劉辰翁
朝代：宋

不見機邊女，當時獨月知。
坐令如此夜，虛却理殘絲。
繰得扶桑繭，張成錦字詞。
弦光空到曉，花影不侵帷。
尺寸知何用，須臾即別離。
小窗思婦懶，不是恤周嫠。
秋景·江動月移石
作者：劉辰翁
朝代：宋

石是龍眠處，終無石可扛。
未應江動月，自是月移江。
本似岷山雪，今爲嶺表瀧。
是誰驚兔杵，失却釣魚矼。
投渚天爲碎，蹲磻影忽雙。
桂輪無側匿，眼眼似窺窗。
秋景·清輝玉臂寒
作者：劉辰翁
朝代：宋

待得清輝滿，中秋兩地看。
丹心空自苦，玉臂故應寒。
銀漢成冰水，金波滿露盤。
西風羅袖薄，落月杵聲殘。
身世誰知苦，裳衣客最單。
關山同杜老，垂淚憶長安。
秋景·牛女年年渡
作者：劉辰翁
朝代：宋

牛女是誰傳，靈橋不待船。
昔年曾此渡，每渡似初年。
此夕須停織，何人更服牽。
星期無了日，河水尚依然。
歲晚長疏隔，人間早棄捐。
瑶池人獨處，搔首待君還。
秋景·疏雨滴梧桐
作者：劉辰翁
朝代：宋

疏雨兼長夜，巴山信未通。
寥寥深院落，滴滴在梧桐。
淚與簷相續，聽如漏未終。
寒飄金井上，愁入碧階空。
楚水孤蓬暝，吳宮落葉紅。
霖鈴南內曉，今古此聲中。
秋景·秋空日凌凌
作者：劉辰翁
朝代：宋

最是秋空恝，秋田訴不譍。
夜占常悄悄，日復覺凌凌。
何似春工惻，無端地氣騰。
雙眉頻望極，八翼愈難昇。
其雨今若此，如雲亦未曾。
小心風不上，涕泗日沾膺。
秋景·秋風思鱸蓴
作者：劉辰翁
朝代：宋

秋風已如此，游子復何爲。
蕉鹿空形役，蓴鱸繞夢思。
凉天新雁過，旅思白鷗知。
雪色松江鱠，銀光笠澤絲。
人生歸去好，鄉味寄來遲。
尚覺薑難致，令人憶左慈。
秋景·秋風生桂枝
作者：劉辰翁
朝代：宋

又勝春風處，秋芳宇宙清。
由來天路遠，幾許桂枝生。
古道寒雲色，空山落葉聲。
忽看金粟綴，如在蕊宮行。
香入銅盤飲，根愁玉斧驚。
小山人倚袖，延佇不勝情。
秋景·秋風白雲飛
作者：劉辰翁
朝代：宋

風起秋塵外，山空海又圍。
疏疏黄葉外，渺渺白雲飛。
掃地驅殘暑，林烟带落暉。
空明仙仗過，夭矯玉龍歸。
中野悲遊子，蒼梧迎帝妃。
回首汾水上，不覺淚沾衣。
秋景·秋高風怒號
作者：劉辰翁
朝代：宋

萬里秋風下，還驚掃地高。
不因茅屋怒，全向樹梢號。
寥廓歸雲盡，荒寒晚吹豪。
黑摧淝水陣，白卷浙江濤。
過耳鳴鶻羽，連山掣戴鰲。
空林無落葉，拾得海鳬毛。
秋景·窗空雨聲晚
作者：劉辰翁
朝代：宋

枕上聞秋雨，愁聲萬古同。
孰知殘夜曉，冷浸一窗空。
窈窕閑箏雁，交疏結網蟲。
卧聽千葉雨，不似五更風。
渭水人分內，巴山客夢中。
山城清漏斷，惟是滴梧桐。
秋景·芙蓉紅岸濕
作者：劉辰翁
朝代：宋

岸柳似衰容，高花忽數重。
紅光蕩人意，清露濕芙蓉。
穠麗秋深見，攀翻木末逢。
便疑江濯錦，不是隰遊龍。
寒倚驚裙濺，雲歸悄夢蹤。
霜風多意思，殘日掛高舂。
秋景·蛩響亂秋陰
作者：劉辰翁
朝代：宋

蛩響何千百，人情自不禁。
餘哀動鄰壁，最苦亂秋陰。
泣盡相思夢，驚殘勸織心。
露深蟲語語，月黑雁沈沈。
壞壁歲年遠，長門日夜深。
手摩銅雀雨，和汝一長吟。
秋景·遠客坐長夜
作者：劉辰翁
朝代：宋

身是秋風客，遊梁更賦梁。
此時家在遠，獨坐夜偏長。
歲月黑貂晚，江湖白雁霜。
烏皮人兀兀，蟾影海茫茫。
扣角餘三歎，聞雞悄四荒。
爐烟秋伏枕，誰念待班行。
秋景·閉門感秋風
作者：劉辰翁
朝代：宋

世路故當窮，興亡一轉蓬。
閉門羞俗子，仰屋感秋風。
舊日施行馬，如今掩候蟲。
瞭然一葉下，從此萬山空。
歲月玄蟬槁，乾坤白雁通。
荒凉今又在，吹笛月明中。
秋景·雁南歸
作者：劉辰翁
朝代：宋

天闊雁何之，沈雲字字稀。
明知從北至，又說是南歸。
兵氣侵行急，河聲背影微。
江湖霜信遠，城郭主人非。
不惜驚弦得，惟憂繫帛遺。
河梁人惜別，似爾不能飛。
秋景·風雨近重陽
作者：劉辰翁
朝代：宋

白髮驚秋晚，青雲認故鄉。
乾坤愁老眼，風雨近重陽。
吹得沾衣濕，寒添落帽狂。
未知明日是，還憶去年將。
北闕風流遠，東籬世故長。
無人知叔子，登覽自憐傷。
秋景·鶴唳清露垂
作者：劉辰翁
朝代：宋

一葉寒金井，惟應獨鶴知。
空山今夕淚，清露滿空垂。
華表歸來後，琴心感慨時。
寥寥天不問，湛湛夜何其。
富貴朝田薤，琅玕月地芝。
人間長似水，搔首夢爲誰。
臨江仙
作者：劉辰翁
朝代：宋

丞相袞衣朝戲彩，年年慶事如新。尊前一笑共兒孫。人間傳壽酒，天上送麒麟。縹緲祥煙連北闕，天顏有喜生春。蓬萊清淺海光平。今年初甲子，重試碧桃根。
臨江仙
作者：劉辰翁
朝代：宋

天際何分南與北，五更縱又成橫。夜來拾得斷河星。化為一片石，持去問君平。老大看天一笑，兒童問我須應。向來牛女本無名。要知天上事，亦似謗先生。
臨江仙
作者：劉辰翁
朝代：宋

幸自不須端帖子，閒中一句如無。愛他午日午時書。惟應三五字，便是闢兵符。久雨石鯨未沒，小風紈扇相疏。邀朋一笑共菖蒲。去年初禁酒，今日漫提壺。
臨江仙
作者：劉辰翁
朝代：宋

昔走都門終夜雨，明朝泥淖堪驚。疏疏點點忽難鳴。數峰青似染，快活早來晴。十五年間春夢斷，亂山寒食清明。無人挑菜踏青行。青鳩啼雨外，閒聽寺中聲。
臨江仙
作者：劉辰翁
朝代：宋

海日輕紅通似臉，小窗明麗新晴。滿懷著甚是真情。不知春睡美，為愛曉寒輕。說似吳山樓萬疊，雪銷未盡宮城。湖邊柳色漸啼鶯。才聽朝馬動，一巷賣花聲。
臨江仙
作者：劉辰翁
朝代：宋

舊日採蓮羞半面，至今回首忽忽。夢穿斜日水雲紅。痴心猶獨自，等待鄭公風。海上頹雲潮不返，側身空墜遼東。人間天上幾時同。宮衣元不遇，無語醉醒中。
臨江仙
作者：劉辰翁
朝代：宋

舊日詩腸論斗酒，風流懷抱如傾。幾年不聽渭城聲。尊前無賀老，卷裡少彌明。聞說語言都好，便應步履全輕。長生第一是風僧。額前書八十，能說又能行。
臨江仙
作者：劉辰翁
朝代：宋

西曲罥衣迷去路，雪銷斷岸無痕。尋花不擬到前村。暖風初轉袖，小徑忽開門。卻憶臨塘橋下馬，暗香不是黃昏。人生南北與誰論。嶺梅花樹下，閒聽蜜蜂喧。
花犯
作者：劉辰翁
朝代：宋

海山昏，寒雲欲下，低低壓吹帽。平沙浩浩。想關塞無煙，時動衰草。蘇郎臥處愁難掃。江南春不到。但悵望、雪花夜白，人間憔悴好。誰知廣寒夢無憀，丁寧白玉煉，不關懷抱。看清淺、桑田外，塵生熱惱。待說與、天公知道。期臘盡春來事宜早。更幾日、銀河信斷，梅花容易老。
花犯
作者：劉辰翁
朝代：宋

甚天花、紛紛墜也，偏偏著餘帽。乾坤清皓。任海角荒荒，都變瑤草。落梅天上無人掃。角吹吹不到。想特為、東皇開宴，瓊林依舊好。看兒貪耍不知寒，須塑就玉獅，置兒懷抱。奈轉眼、今何在，淚痕成惱。白髮翁翁向兒道。那曲巷袁安愛晴早。便把似、一年春看，惜花花自老。
菩薩蠻
作者：劉辰翁
朝代：宋

八仙名姓當時少。汙尊牛飲同傾倒。惟有我公榮。旁人笑獨醒。多年村落走。泥飲無升斗。入了玉門關。人生一醉難。
菩薩蠻
作者：劉辰翁
朝代：宋

殷勤欲送春歸去。白首題將斷腸句。春去自依依。欲歸無處歸。天涯同是寓。握手留春住。小住碧桃枝。桃根不屬誰。
菩薩蠻
作者：劉辰翁
朝代：宋

江波何似西湖曲。村煙相對峰南北。何處不青青。青青是漢塋。長亭芳草路。寒食誰家墓。舊日厭殘紅。人行九里松。
菩薩蠻
作者：劉辰翁
朝代：宋

畫梁語透簾櫳曉。坼桐風送楊花老。細雨綠陰寒。羅襟只似單。青門三里道。個個遊芳草。比似嫁來看。踏青難更難。
菩薩蠻
作者：劉辰翁
朝代：宋

芭蕉葉上三更雨。人生只合隨他去。便不到天涯。天涯也是家。屏山三五疊。處處飛胡蝶。正是菊堪看。東籬獨自寒。
菩薩蠻
作者：劉辰翁
朝代：宋

黃雞喔喔催人起。困不成眠窗似水。清露不曾寒。朝來起自難。家人當睡美。又憶歸程幾。不管溼闌干。芙蓉花自看。
虞美人
作者：劉辰翁
朝代：宋

壽安樓子重重蕊。少見如魚尾。向來染得渭脂紅。又自細搖花浪、動春風。赬鱗似是人誰信。但向殘紅認。若教隨水去悠然。為報沙頭玉鷺、莫貪鮮。
虞美人
作者：劉辰翁
朝代：宋

天香國色辭脂粉。肯愛紅衫嫩。け然自取玉為衣。似是銀河水皺、織成機。寒欺薄薄春無力。月浸霓裳溼。一窠香雪世間稀。可惜不教留到、布衣時。
虞美人
作者：劉辰翁
朝代：宋

娟娟二八清明瞭。猶說淮陽早。錢歐陸譜遍花光。紅到壽陽、也不說淮陽。此花地望元非薄。回首傷流落。洛陽閒歲斷春風。怎不當時道是、洛陽紅。
虞美人
作者：劉辰翁
朝代：宋

徐家破鏡昏如霧。半面人間露。等閒相約是看燈。誰料人間天上、似流星。朱門簾影深深雨。憔悴新人舞。天涯海角賞新晴。惟有橋邊賣鏡、是閒行。
虞美人
作者：劉辰翁
朝代：宋

情知是夢無憑了。好夢依然少。單于吹盡五更風。誰見梅花如淚、不言中。兒童問我今何在。煙雨樓臺改。江山畫出古今愁。人與落花何處、水空流。
虞美人
作者：劉辰翁
朝代：宋

梅梢臘盡春歸了。畢竟春寒少。亂山殘燭雪和風。猶勝陰山海上、窖群中。年光老去才情在。惟有華風改。醉中幸自不曾愁。誰唱春花秋葉、淚偷流。
虞美人
作者：劉辰翁
朝代：宋

樓臺煙雨朱門悄。喬木芳雲杪。半窗天曉又聞鶯。比似當年春盡、最關情。客中自被啼鵑惱。況落春歸道。滿懷憔悴有誰知。猶記湧金門外、送人時。
虞美人
作者：劉辰翁
朝代：宋

溼雲待向三更吐。更是沉沉雨。眼前兒女意堪憐。不說明朝後日、說明年。當年知道晴三鼓。便似佳期誤。笑他拜月不曾圓。只是今朝北望、也悽然。
虞美人
作者：劉辰翁
朝代：宋

無花敢與姚黃比。對對鴛鴦起。識他金帶萬釘垂。誰向麒麟楦裡、卸猴緋。潛溪以上難為說。自是君恩別。後來西子避無鹽。又道君王捉鼻、又何嫌。
虞美人
作者：劉辰翁
朝代：宋

猶疑綠萼花微甚。難與青蓮並。青蓮朵朵是天人。又向天人想見、洛陽春。多情素質塵生步。況被潘妃汙。此花仍是□微赬。卻似嬌波波外、兩眉青。
虞美人
作者：劉辰翁
朝代：宋

秋陰團扇如人老。漸近中秋好。新涼遠憶小樓邊。自在一窗明月、傍人眠。多情誰到星河曉。只道圓時少。他年幾處與君看。長是成愁成恨、不成歡。
虞美人
作者：劉辰翁
朝代：宋

空明一朵揚州白。紅紫無□色。是誰喚作水晶球。惹起高燒銀燭、上元愁。去年一捧飛來雪。不似渠千葉。狂風一蹴過鞦韆。憔悴玉人和淚、望嬋娟。
虞美人
作者：劉辰翁
朝代：宋

花心定有何人捻。暈暈如嬌靨。一痕明月老春宵。正似酥胸潮臉、不曾銷。當年掌上開元寶。半是楊妃爪。若教此掏到痴人。任是高牆無路、蝶翻身。
虞美人
作者：劉辰翁
朝代：宋

輕衫倚望春晴穩。雨壓青梅損。皺綃池影泛紅蔫。看取斷雲來去、似爐煙。愁春來暮仍愁暮。受卻寒無數。年來無地賣花栽。向道明年花信、莫須來。
虞美人
作者：劉辰翁
朝代：宋

鞓紅乾色無光霽。須是鮮鮮翠。け然一點系裙腰。不著人間金屋、恐難銷。英英肯似焉支貴。漫脫紅霞帔。落時且勿涴塵泥。留向天臺洞口、泛吾詩。
虞美人
作者：劉辰翁
朝代：宋

魏家品是君王后。豈比昭容袖。風吹滿院繡囊香。誰賜大師師號、退昭陽。飛霞一落無根蒂。空墜重華淚。離披正午盛時休。閒為思王重賦、洛神愁。
虞美人
作者：劉辰翁
朝代：宋

黃柑擘破傳春霧。新酒如清露。城中也是幾分燈。自愛城山堂上、兩三星。枝頭未便風和雨。寂寞無歌舞。天公肯放上元晴。自是六街三市、少人行。
虞美人
作者：劉辰翁
朝代：宋

黃簾綠幕窗垂霧。表立如承露。夕郎偷看御街燈。歸奔河邊殘點、亂如星。開園蔣李遊春雨。蛺蝶穿人舞。如今菸草鎖春晴。並與蘇堤葛嶺、不堪行。
蝶戀花
作者：劉辰翁
朝代：宋

八九十翁嬉入市。把菊簪萸，共說新篘美。何以祝公千百歲。壽潭自酌花間水。白鷺沉沉飛復起。杜老江頭，不恨秋風裡。欲種蟠根天上李。三千年看青青子。
蝶戀花
作者：劉辰翁
朝代：宋

過雨新荷生水氣。高影參差，無謂思量睡。夢裡不知輕別意。醒來竟是誰先起。去路夕陽芳草際。不論闌干，處處情懷似。記得分明羞擲蕊。自知不是天仙子。
行香子
作者：劉辰翁
朝代：宋

月露吾痕。雪得吾神。更荒寒、不傍人溫。山人去後，車馬來勤。但夢朝雲，愁暮雨，怨陽春。說著東昏。記著南巡。淚盈盈、檀板金尊。憐君素素，念我真真。嘆古來言，新樣客，舊時人。
行香子
作者：劉辰翁
朝代：宋

海水成塵。河水無銀。恨幽明、我與公分。青山獨往，回首傷神。嘆魏闕心，磻石魄，汨羅身。除卻相思，四海無親。識風流、還賀季真。而今天上，笑謫仙人。但病傷春，愁厭雨，淚看雲。
行香子
作者：劉辰翁
朝代：宋

玉立風塵。光動黃銀。便談文、也到夜分。無人燭下，壁上傳神。記老婆心，寒士語，道人身。極意形容，下語難親。更萬分、無一分真。醉翁去後，往往愁人。顧滴山泉，銜丘冢，化龍雲。
行香子
作者：劉辰翁
朝代：宋

雪履無痕。溪影傳神。著坡詩、請自清溫。朝朝不去，夕夕空勤。似夢中雲，雲外雪，雪中春。四野昏昏。匹馬巡巡。揀一枝、寄與芳尊。更誰興到，於我情真。是白家賓，江南路，隴頭人。
西江月
作者：劉辰翁
朝代：宋

天上低昂似舊，人間兒女成狂。夜來處處試新妝。卻是人間天上。不覺新涼似水，相思兩鬢如霜。夢從海底跨枯桑。閱盡銀河風浪。
西江月
作者：劉辰翁
朝代：宋

曾與回翁把手，自宜老子如龍。懷胎不敢問春冬。等待鞭鸞笞鳳。昨夜又遲黃石，今朝重叩鴻濛。碧桃花下醉相逢。說盡鵬遊蝶夢。
西江月
作者：劉辰翁
朝代：宋

玉帳傳心如鏡，青龍繞指成輪。塵中多少白頭人。乾裡尋壬難認。世事說來都了，鬼神見也須瞋。迷槎問我是何津。向道先生晝困。
許練師携手求題
作者：劉辰翁
朝代：宋

養就金童姹女精，松風蘿月寄閒情。
廣寒桂樹商飈起，咫尺浮黎白玉京。
謝客起早自嘲
作者：劉辰翁
朝代：宋

筆起春如海，辭窮客到家。
敲門嗔不應，只是隔梅花。
讀杜拾遺百憂集行有感
作者：劉辰翁
朝代：宋

余生行年將六十，不知何者爲憂戚。
富貴不驕貧賤安，以此存心度朝夕。
往年承乏佐中書，大官羊膳供堂食。
只今賜老作編氓，衣食信天無固必。
陋巷簞瓢如素居，不管茅茨春雨溼。
門前載酒求賦詩，錦軸牙籤日堆積。
在官不置附郭田，既老翻得稽古力。
毀譽都忘月旦評，姓名不上春秋筆。
朝米不煩鄰僧送，暮米不煩太倉糴。
我亦一飯不忘君，文人相輕所不及。
傷哉白首杜拾遺，入蜀還秦勞轍迹。
文章蓋世亦何爲，妻子相看百憂集。
贈製筆生許文瑶
作者：劉辰翁
朝代：宋

許生精藝誰可及，材用剛柔以製筆。
水盆洗出紫兔毫，便覺文章生羽翼。
蒙恬將軍爲動色，爲是秦王舊時物。
丞相斯曾從駕行，載此篆書封禪碣。
從秦至今幾千載，兔尚存皮竹可採。
利濟天下功不有，入手千人萬人愛。
我昔爲郎居粉署，用筆唯于許生取。
輕衫日對紫薇花，寫遍江淹夢中句。
踏莎行
作者：劉辰翁
朝代：宋

北望蝶山，西迷鳳苑。忽忽醉裡題詩滿。黃花只似去年黃，去年人去黃花遠。雨壓城荒，丘園路斷。卻晴又恨公來晚。依稀自唱古人詩，明年此會知誰健。
踏莎行
作者：劉辰翁
朝代：宋

命薄佳人，情鍾我輩。海棠開後心如碎。斜風細雨不曾晴，倚闌滴盡胭脂淚。恨不能開，開時又背。春寒只了房櫳閉。待他晴後得君來，無言掩帳羞憔悴。
踏莎行
作者：劉辰翁
朝代：宋

壁彩籠塵，金吾掠路。海風吹斷樓臺霧，無人知是上元時，一夜月明無著處。早是禁菸，朝來凍雨。東風自放銀花樹。雪晴須有踏青時，不成也待明年去。
踏莎行
作者：劉辰翁
朝代：宋

松偃成陰，荷香去暑。過溪似是東林路。不知宿昔有誰來，寺門同聽催詩雨。北馬依風，涼蟬咽暮。城門半帶東陵圃。江南不是米元暉，無人更得滄洲趣。
踏莎行
作者：劉辰翁
朝代：宋

珠壓相於，胭脂同傅。樊家更共誰家語。梢頭結取一番愁，玉簫不會雙雙侶。風送流鶯，前歌後舞。並桃欲吐含來往。雙飛燕子自相銜，會教唇舌調鸚鵡。
輓劉明國
作者：劉辰翁
朝代：宋

浮邱成一夢，如此哭斯人。
宇宙真如醉，風霆若有神。
涅槃空萬劫，懸解總微塵。
有子承千載，堂堂麟筆新。
輓朱文公
作者：劉辰翁
朝代：宋

皇天開太極，庚戌聖人生。
六籍文將絕，千年道復明。
淵源羅仲素，師友李延平。
遶舍閩溪急，潺湲洛水聲。
輓蔡西山
作者：劉辰翁
朝代：宋

四海朱夫子，徵君獨典型。
青雲伯夷傳，白首太玄經。
有客憐孤憤，無人問獨醒。
瑶琴空寶匣，絃誦不堪聽。
送李鶴田遊古杭
作者：劉辰翁
朝代：宋

天下南北車書通，行人點點過汴宮。
空餘艮嶽一拳土，黯慘如雪吹不融。
平乘樓上王夷甫，一灑中州淚如雨。
西風羽扇不障塵，更自蓮子隨根去。
政事堂上三相公，往往退食如夔龍。
少年慟哭不見用，一語不合面發紅。
八年流落無處所，合眼當朝遽如許。
忠魂不到海門潮，別殿芙蓉廢爲圃。
茫茫古路日平西，不信金銅不淚垂。
浮沈親故懶相問，白髮惟有春風知。
李侯髀肉堪流涕，同谷哀吟越州第。
買絲刺繡刺未成，公子翩翩雁書至。
飄飄起望白雲間，裘雪牛車度赤山。
亂餘七十能幾見，我且欲往窮當還。
平生高李經行處，寂寞斷橋漂落絮。
不知到日似枯魚，淚入黄河別魴鱮。
當空殿閣密雲團，曾和薰絃接羽翰。
至今尚留花石否，杜鵑再賦長恨端。
蘇州正念東鄰女，傷心更遇楊開府。
憔悴語言敢分明，買酒行澆茂陵土。
酹江月·念奴嬌
作者：劉辰翁
朝代：宋

五朝壽俊，算生平佔得、淳熙四四。三萬六千三萬了，剩有一千饒底。三百年間，和風麗日，幾個能銷此。約山山笑，先生不負山矣。今歲甲子重陽，待重數，五百十三甲子。吟萬首詩更自和，歲歲壽詩自喜。若比潞公，如今年紀，猶是平章事。先生撫掌，問他閒日能幾。
酹江月·念奴嬌
作者：劉辰翁
朝代：宋

冰肌玉骨，笑嫣然、總是風塵中物。誰掃一枝，流落到、絕域高臺素壁。匹馬南來，千山萬水，為訪林間雪。淵明愛菊，不知誰是花傑。憔悴夢斷吳山，有何人報我，前村夜發。蠟屐霜泥煙步外，轉入波光明滅。雪後風前，水邊竹外，歲晚華餘發。戴花人去，江妃空弄明月。
酹江月·念奴嬌
作者：劉辰翁
朝代：宋

四無誰語，待推窗、初見江南風物。索笑巡簷無奈處，悄隔東鄰一壁。有酒如船，招呼滿載，只欠枝頭雪。疏花冷眼，坐中都是詞傑。堪恨幾日西郊，尋消問息，肯向吟邊發。著意相看，又恐是、六出幻成還滅。惱恨兒童，攀翻頂戴，不到先生髮。明朝重省，初三知屬誰月。
酹江月·念奴嬌
作者：劉辰翁
朝代：宋

團團桂影，怕人道、大地山河裡許。舊日影娥池未缺，驚斷霓裳歌舞。雪白長城，金明古驛，盡是乘槎路。少年白髮，自無八駿能去。猶記流落荒濱，故人相過，共吹簫前度。無酒無魚空此客，昨夜留之不住。睡起披衣，行吟坐對，又有重圓處。不知今夕，那人有甚佳句。
酹江月·念奴嬌
作者：劉辰翁
朝代：宋

城中十萬，有何人、和我烏烏鳴瑟。對影姮娥成三處，誰料尊中無月。翦紙吹成，長梯摘取，兒戲那堪惜。洞庭夜白，一聲聊破空闊。休說二十四橋，便一分無賴，有誰誰識。一枕秋衾南北夢，好好娟娟成雪。舊日少遊，錦袍玉笛，醉臥藤陰石。蕭然今夕，無魚無酒無客。
酹江月·念奴嬌
作者：劉辰翁
朝代：宋

棹歌齊發，江雲暮、吹得湘愁成雨。小酌千年，知他是、阿那年時沈午。日落長沙，風回極浦，黯不堪延佇。吳頭楚尾，非關四面為楚。幾度喚起醒累，淋漓痛飲，不學愁餘句。踏鯉從黿胥濤上，怎不化成龍去。越女吳船，燕歌趙舞，世世悠悠許。明朝寂寂，雙雙飛下鳴鷺。
酹江月·念奴嬌
作者：劉辰翁
朝代：宋

歲寒相命，算人間、除了梅花無物。窺宋三年又不是，草草東鄰鑿壁。偃蹇風前，沉吟竹外，直待天驕雪。白家人至，一枝橫出終傑。寂寞小小疏籬，探花使斷，知復何時發。北驛不來春又遠，只向窗前埋滅。好在冰花，著些風筱，怎不清餘發。補之去後，墨梅又有明月。
酹江月·念奴嬌
作者：劉辰翁
朝代：宋

西風處士，例一枝團月，鹹平印印。千古詩宗傳不絕，至竟被渠道盡。雪返香魂，霜吹曉怨，肯受東君聘。羅浮夢轉，兔環知是誰孕。未說煙雨江南，垂垂青子，須要調金鼎。愁絕西山明秀處，依舊鶴南飛影。我白君元，君詞我和，各自為長慶。後來桃李，遙遙別是花信。
酹江月·念奴嬌
作者：劉辰翁
朝代：宋

遙憐兒女，未解憶長安、十年前月。徙倚桂枝空延佇，無物同心堪結。冷落江湖，蕭條門巷，猶著西樓客。恨無鐵笛，一聲吹裂山石。休說起舞登樓，那人已先我，渡江橫楫。圓缺不銷青冢恨，漠漠風沙如雪。西母長生，素娥好在，何皓當時發。山河如此，月中定是何物。
里門高
作者：劉辰翁
朝代：宋

里門高，里門壞，百年風雨何足怪。
但憐誰受沐猴烹，子孫不見烏江敗。
人人知笑不知戒，春草茫茫雉爭界。
重陽
作者：劉辰翁
朝代：宋

風流九日勝前期，誰把茱萸壓桂枝。
天地盡從騷國老，風煙何似蔣陵時。
故人四海知誰健，白髮黄花總奈吹。
滿座衣冠陳迹遠，明年復憶去年詩。
金縷曲·賀新郎
作者：劉辰翁
朝代：宋

一笑披衣起。笑昨宵、東風似夢，韓張盧李。白髮紅雲溪上叟，不記兒孫年齒。但回首、秦亡漢駛。苦苦漁郎留不住，約扁舟、後日重來此。吾已老，尚能俟。少年未解留人意。恍出山、紅塵吹斷，落花流水。天上玉堂人間改，漫欸乃聲千里。更說似、玄都君子。聞道釀桃堪為酒，待釀桃、千石成千醉。春有盡，甕無底。
金縷曲·賀新郎
作者：劉辰翁
朝代：宋

七十三年矣。記小人、四百四十，五番甲子。看到蓬萊水清淺，休說樹猶日如此。但夢夢、昨非今是。一曲尊前離鸞操，撫銅仙、清淚如鉛水。歌未斷，我先醉。新來畫得耆英似。似灞橋、風雪吟肩，水仙梅弟。里巷依稀靈光在，飛過劫灰如洗。笑少伴、烏衣餘幾。老子平生何曾默，暮年詩、句句皆成史。個亥字，甲申起。
金縷曲·賀新郎
作者：劉辰翁
朝代：宋

世事如何說。似舉鞍、回頭笑問，幷州兒葛。手障塵埃黃花路，千里龍沙如雪。著破帽、蕭蕭餘發。行過故人柴桑裡，撫長松、老倒山間月。聊共舞，命相瑟。春風五老多年別。看使君、神交意氣，依然晚合。袖有玉龍提攜去，滿眼黃金臺骨。說不盡、古人痴絕。我醉看天天看我，聽秋風、吹動簷間鐵。長嘯起，兩山裂。
金縷曲·賀新郎
作者：劉辰翁
朝代：宋

何處從頭說。但傾尊、淋漓醉墨，疏疏密密。看取兩輪東西者，也是樊籠中物。這光景、年來都別。白髮道人隆中像，笑相逢、對擁爐邊雪。又過了，上元節。紙窗旋補寒穿穴。柳黏窗、青青過雨，勸君休折。睡不成酣酒先醒，花底東風又別。夜復夜、吟魂飛越。典卻西湖東湖住，十三年不出今朝出。容易得，二三月。
金縷曲·賀新郎
作者：劉辰翁
朝代：宋

吾鬢如霜蕊。自江南、西風塵起，倒騎禿尾。舊日汾陽中書令，何限門生兒子。到今也、陸沈草昧。醉裡不行西州路，但鬥間、看望成龍氣。聊寂寞，自相慰。夫君自是人間瑞。嘆生兒、當如異日，孫仲謀耳。健筆風雲蛟龍起，人物山川形勢。猶有封、狼居胥意。伐木嚶嚶出幽谷，問天之將喪斯文未。吾待子，望如歲。
金縷曲·賀新郎
作者：劉辰翁
朝代：宋

問何年種植。獨成蹊、穠花爛漫，錦開千步。花下老人猶記我，不似那回賞處。並吹卻、道邊謝墅。黃四孃家今何在，也飄零、偎向前村住。千萬恨，寄紅雨。攜壺藉草行歌暮。記前宵、深盟止酒，況堪扶路。破手一杯花浮面，不覺二三四五。更竹裡、顛狂崔護。試語看花諸君子，但如今、俯仰成前度。君不見，曲江樹。
金縷曲·賀新郎
作者：劉辰翁
朝代：宋

少日都門路。聽長亭、青山落日，不如歸去。十八年間來往斷，白首人間今古。又驚絕、五更一句。道是流離蜀天子，甚當初、一似吳兒語。臣再拜，淚如雨。畫堂客館真無數。記畫橋、黃竹歌聲，桃花前度。風雨斷魂蘇季子，春夢家山何處。誰不願、封侯萬戶。寂暮江南輪四角，問長安、道上無人住。啼盡血，向誰訴。
金縷曲·賀新郎
作者：劉辰翁
朝代：宋

忘卻來時路。恨蒼蒼、寒冰棄我，江南閒處。世事早知今如此，何不老農老圃。更種個、梅花深住。凍雨前朝浯溪石，對蒼苔、墮淚憐臣甫。山似我，兩眉聚。歲雲暮矣如何度。但多情、寂寥相念，二三君子。越石暮年扶風賦，猶解聞雞起舞。恨不減、二三十歲。一曲相思碧雲合，醉憑君、為我歌如縷。君念我，似同祖。
金縷曲·賀新郎
作者：劉辰翁
朝代：宋

我誤留公住。看人間、猶是重陽，滿城風雨。父老堂陰攜孺子，記得元宵歌舞。但稽首、烏烏無語。我有桓箏千年恨，為謝公、目送還雲撫。公不樂，尚何苦。吾儂心事憑誰訴。有誰知、閉戶窮愁，欲從之去。聞道明朝生申也，滿酌一杯螺浦。又知復、明年何處。天若有情西江者，便使君、驄馬來當路。香瓣起，勝金縷。
金縷曲·賀新郎
作者：劉辰翁
朝代：宋

拍甕春醅動。洞庭霜、壓綠堆黃，林苞堪貢。況有老人潭邊菊，搖落賞心入夢。數百歲、半來許中。兒女牽衣團欒處，繞公公、願獻生申頌。公性歰，待重風。人生一笑何時重。奈今朝、有客無魚，有魚留凍。何似尊前斑斕起，低唱淺斟齊奉。也不待、烹龍炰鳳。此會明年知誰健，說邊愁、望斷先生宋。醒最苦，醉聊共。
金縷曲·賀新郎
作者：劉辰翁
朝代：宋

攜手登高賦。望前山、山色如煙，煙光如雨。少日憑闌峰南北，誰料美人遲暮。漫回首、殘基冷緒。長恨中原無人問，到而今、總是經行處。書易就，雁難付。斜陽日日長亭路。倚秋風、洞庭一劍，故人何許。寂寞柴桑塞花外，還有白衣來否。但哨遍、長歌歸去。尚有孔明英英者，悵孔明、自是英英誤。歌未斷，鬢成縷。
金縷曲·賀新郎
作者：劉辰翁
朝代：宋

春入番江雨。滿湖山、鶯啼燕雨，前歌後舞。聞道行驄行且止，卻聽譙樓更鼓。正未卜，陰晴同否。老子胸中高小范，這精神、堪更開封府。新治足，舊民苦。扁舟浩蕩乘風去。看萊衣、思賢堂上，壽觴朝舉。六十二三前度者，敢望香山老傅。又過了、午年端午。采采菖蒲三三節，寄我公、矯矯扶天路。重歸袞，到相圃。
金縷曲·賀新郎
作者：劉辰翁
朝代：宋

昨醉君家酒。從今十萬八千場，未疏老友。人道水仙標格俊，不許梅花殿後。但贏得、一年年瘦。迤邐聚星樓上雪，待天風、浩蕩重攜手。酌君酒，獻君壽。年前春入燕臺柳。看聯翩、四輩金鞭，長楸承受。豈有中朝甌覆久，更落閩山海口。端自有、玉堂金斗。我喜明年申又酉，但乞漿、所得皆醇酎。拚醉裡，送行晝。
金縷曲·賀新郎
作者：劉辰翁
朝代：宋

曉殿龍光起。御香濃、新詩寫就，雲飛相第。一自騎箕承帝賚，千載君臣魚水。端不負、當年弧矢。赤壁周郎神遊處，料羞看、故壘斜陽裡。今共看，更無比。尊前若說平生事。嘆長江、幾番風浪，幾人膽碎。數載太平豐年瑞。三百年間又幾。想皇揆、初心應喜。漸近中秋團團月，算人間天上、俱清美。祝千歲，似甲子。
金縷曲·賀新郎
作者：劉辰翁
朝代：宋

歲事崢嶸甚。是當年、爆竹驅儺，插金幡勝。忽曉闌街兒童語，不為上元燈近。但笑揀、梅簪公鬢。莫恨青青如今白，願年年、語取東君信。巾未墮，笑重整。他年不信東風冷。鼓連天、銀燭花光，柳芽催迸。漫說沈香亭羯鼓，自著錦袍吟憑。待吹徹、玉簫人醒。不帶汝陽天人福，便不教、百又餘年剩。歌此曲，休辭飲。
金縷曲·賀新郎
作者：劉辰翁
朝代：宋

燈共牆檠語。記昨朝、芒鞋蓑笠，冷風斜雨。月入宮槐槐影澹，化作槐花無數。恍不記、鰲頭壓處。不恨揚州吾不夢，恨夢中、不醉瓊花露。空耿耿，吊終古。千蜂萬蝶春為主。悵何人、老憶江南，北朝開府。看取當年風景在，不待花奴催鼓。且未說、春丁分俎。一曲滄浪邀吾和，笑先生、尚是邯鄲步。如秉苘，續殘炬。
金縷曲·賀新郎
作者：劉辰翁
朝代：宋

破帽吹愁去。繞郊墟、殘灰敗壁，冷煙斜雨。舞馬夢驚城烏起，散作童妖灶語。漫說與、謝仙一句。猶記醉歸西州路，問行人、望望驪烽誤。幾未失，喪公屨。高高況是興亡處。望平沙、落日湖光，暗淮沈楚。寂寞西陵歌又舞，疑冢嵯峨新土。黯牛笛、參差歸路。試問文君容賒否，待東籬、更就黃花浦。拚酩酊，涴藍縷。
金縷曲·賀新郎
作者：劉辰翁
朝代：宋

秋老寒香圃。自春來、桔槔閒了，去天尺五。陌上踏歌來何暮，收得黃雲如土。但稽首、福星初度。不是使君人間佛，甚今朝、欲雨今朝雨。持壽酒，為公舞。虎頭畫手誰甚許。寫天人、方瞳紅頰，共賓笑語。衛戟連營三千士，簇簇滿城簫鼓。早恐是、留公不住。飛去翩翩嫌白鷺，算來年、稀姓多登府。祝千歲，奉明主。
金縷曲·賀新郎
作者：劉辰翁
朝代：宋

絕北寒聲動。渺黃昏、葉滿長安，雲迷章貢。最苦周公千年後，正與莽新同夢。五十國、紛紛入中。搖颺都人歌郿塢，問何如、昨日菘高頌。臚九錫，竟誰風。當初共道擎天重。奈天教、垓下風寒，滹沱兵凍。寂寞放翁南園記，帶得園柑進奉。悵回首、何人修鳳。寄語權門趨炎者，這朝廷、不是邦昌宋。真與贗，可能共。
金縷曲·賀新郎
作者：劉辰翁
朝代：宋

與客攜壺去。望高高、半山失卻，滿城風雨。何許白衣人邂逅，小立東籬共語。未怪是、催租斷句。寂寞午雞啼三四，悄老人、橋上前期誤。卿且去，整吾屨。寒空舊是題詩處。莽雲煙、纏蛟舞鳳，東吳西楚。千古新亭英雄夢，淚溼神州塊土。嘆落日、鴻溝無路。一片沙場君不去，空平生、恨恨王夷甫。憑半醉，付金縷。
金縷曲·賀新郎
作者：劉辰翁
朝代：宋

葉葉跳珠雨。裡湖通、十里紅香，畫橈齊舉。昨夢天風高黃鵠，下俯人間何許。但動地、潮聲如鼓。竹閣樓臺青青草，問木棉、羈客魂歸否。盤泣露，寺鐘語。夢迴酷似靈均苦。嘆神遊、前度都非，明朝重五。滿眼離騷無人賦，忘卻君愁弔古。任醉裡、烏烏縷縷。渺渺茂陵安期叟，共鄗池、夜別還於楚。採澗綠，久延佇。
金縷曲·賀新郎
作者：劉辰翁
朝代：宋

襟淚涔涔雨。料騷魂、水解千年，依然輕舉。還看吳兒胥濤上，高出浪花幾許。絕倒是、東南旗鼓。風雨蛟龍爭何事，問彩絲、香粽猶存否。溪女伴，採蓮語。古人不似今人苦。漫追談、少日風流，三三五五。誰似鄱陽鴟夷者，相望懷沙終古。待喚醒、重聽金縷。尚有遠遊當年恨，恨南公、不見秦為楚。天又暮，黯凝佇。
金縷曲·賀新郎
作者：劉辰翁
朝代：宋

錦岸吳船鼓。問沙鷗、當日沈湘，是何端午。長恨青青朱門艾，結束腰身似虎。空淚落、嬋媛嬃女。我醉招累清醒否，算平生、清又醒還誤。累笑我，醉中語。黃頭舞棹臨江處。向人間、獨競南風，叫雲激楚。笑倒兩崖人如蟻，不管頹波千屢。忽驚抱、汨羅無柱。欸乃漁歌斜陽外，幾書生、能辦投湘賦。歌此恨，淚如縷。
金縷曲·賀新郎
作者：劉辰翁
朝代：宋

風雨東籬晚。渺人間、南北東西，平蕪煙遠。舊日攜壺吹帽處，一色沈冥何限。天不遣、魂銷腸斷。不是苦無看山分，料青山、也自羞人面。秋後瘦，老來倦。驚回昨夢青山轉。恨一林、金粟都空，靜無人見。默默黃花明朝有，只待插花尋伴。又誰笑、今朝蝶怨。潦倒玉山休重醉，到簪萸、忍待人頻勸。今又惜，幾人健。
錢秀才要社日呈漢宰詩書以予之錢以長句爲謝饒秀才又用社日韻作詩見投因用韻並答二君
作者：劉辰翁
朝代：宋

知津積雨坡云爾，故並涪翁快閣晴。
投贈更欣佳士識，眵昏寧待好山明。
浩然放逐緣多病，東野窮愁坐不平。
萬歲千秋有何得，一杯斷勿換浮名。
霓裳中序第一
作者：劉辰翁
朝代：宋

銀河下若木。暖漲一川春霧綠。白鳳徘徊清淑。似沉水無煙，礜湯千斛。柔肌暗粟。想臨流、嬌噴輕觸。空恨恨，何人熱惱，卻憶冷泉掬。酥玉。未諳湯沐。深又淺、蕩搖心目。雲蒸雨漬翻覆。泛影浮紅，飄飄相逐。裳衣還未欲。驀自怪、野鴛雙浴。華清遠，寒猿夜繞，落月可能漉。
霜天曉角
作者：劉辰翁
朝代：宋

□□□□。□□□□□。□□□□□□，□□□、□□□。治中心似佛。治中心似日。人祝治中千歲，似翁福、似翁德。
霜天曉角
作者：劉辰翁
朝代：宋

問春來未。也似辛壬癸。如此男兒五十，又過卻、孔融二。畫堂孫子子。新桃如故壘。不管明朝後日，春滿眼、是千歲。
霜天曉角
作者：劉辰翁
朝代：宋

明年七十。歌彩橋仙夕。見說嚴君平道，年年是、月初一。同時同裡密。後今今又昔。便做伏生年紀，也未到、蹇吃吃。
霜天曉角
作者：劉辰翁
朝代：宋

朝來微雪。又近長生節。造就一枝清絕，梅與雪、怎分別。兩年心似月。除是天知得。手種春風千樹，一顆顆、待兒摘。
霜天曉角
作者：劉辰翁
朝代：宋

柳梢欲雪。十里煙明滅。曲曲闌干轉影，教人憶、夜來月。家人相對說。燈花還又結。凍雨村村□鼓，終不似、上元節。
霜天曉角
作者：劉辰翁
朝代：宋

歸來把菊。春甕今朝熟。苦苦留君不得，攜孺子、到汾曲。廬山真面目。冰清還映玉。長笑歐公老懶，君且住，飲螺綠。
霜天曉角
作者：劉辰翁
朝代：宋

烏雲汗漫。濁浪翻河漢。過盡千重魔障，堂堂地、一輪滿。秋光還又半。簷聲初漏斷。不管滿身花露，已辦著、二更看。
霜天曉角
作者：劉辰翁
朝代：宋

經年寂寞。已負花前約。忽向紅梅側畔，開點雪、有人覺。不開何似莫。百梢才一萼。欲問壽陽宮額，兩三蕊、怎能著。
霜天曉角
作者：劉辰翁
朝代：宋

臞然如竹。自是天仙福。小小畫堂錦樣，聽人唱、鶴飛曲。橙橘黃又綠。蟹到新篘熟。便做月三十斛，飲不盡、菊潭菊。
霜天曉角
作者：劉辰翁
朝代：宋

良宵七七。又近中元日。橋上老人有約，後五日、重來覓。嬋娟銀海出。木犀新雨溼。惟有延平劍氣，箕斗外、廣寒逼。
霜天曉角
作者：劉辰翁
朝代：宋

騎臺千騎。有菊知何世。想見登高無處，淮以北、是平地。老來無復味。老來無復淚。多謝白衣迢遞，吾病矣、不能醉。
青玉案
作者：劉辰翁
朝代：宋

無腸可斷聽花雨。沉沉已是三更許。如此殘紅那得住。一春情緒。半生羈旅。寂寞空山語。霖鈴不是相思阻。四十平分猶過五。漸遠不知何杜宇。不如歸去。不如歸去。人在江南路。
青玉案
作者：劉辰翁
朝代：宋

稠塘舊是花千樹。曾泛入、溪深誤。前度劉郎重喚渡。漫山寂寂，年時花下，往往無尋處。一年一度相思苦。恨不拋人過江去。及至來時春未暮。兔葵燕麥，冷風斜雨，長恨稠塘路。
青玉案
作者：劉辰翁
朝代：宋

裡中上大人誰大。人上大、仁難作。八十六翁閒處坐。小生懶惰。近來高臥。忘卻今朝賀。甲申還是連珠麼。勝有老人星一個。白髮朱顏堪婆娑。靈光殿火。昆明劫過。角綺園黃我。
青玉案
作者：劉辰翁
朝代：宋

雪銷未盡殘梅樹。又風送、黃昏雨。長記小紅樓畔路。杵歌串串，鼓聲疊疊，預賞元宵舞。天涯客鬢愁成縷。海上傳柑夢中去。今夜上元何處度。亂山茅屋，寒爐敗壁，漁火青熒處。
題墨竹長卷與汪遂良
作者：劉辰翁
朝代：宋

摩訶池上龍千年，化爲匹練橫曳煙。
拔石數莖衝蒼天，我見其面何必全。
題宣和雙蟹圖卷
作者：劉辰翁
朝代：宋

講餘幾暇諫書空，艮嶽江湖入眼中。
郭索能令天一笑，畫圖何必面春風。
題永興寺雙羅漢樹
作者：劉辰翁
朝代：宋

勝遊重過日，雙鬢已如秋。
古樹連雲幹，蒼枝傍日浮。
陰垂先代影，僧似六朝幽。
翠蘚橫鋪地，相貪竟日留。
餘興
作者：劉辰翁
朝代：宋

江國遲歸二十年，十年兩繫峽江船。
身如梅子半晴雨，路入柳花相後先。
堠短堠長春繫馬，江南江北夜聞鵑。
人生老大空無用，寄語羣兒早着鞭。
鷓鴣天
作者：劉辰翁
朝代：宋

佔得春風五日先。至今住處是開元。寫真若遇丹元子，只著當時宮錦船。松戴雪，自蒼然。八公花下少如前。看來天上多辛苦，且住人間五百年。
鷓鴣天
作者：劉辰翁
朝代：宋

去年太歲田間土，明日香菸壁下塵。馬上新人紅又紫，眼前歌妓送還迎。釵頭燕，勝金紃。燕歌趙舞動南人。遺民植杖唐巾起，閒伴兒童看立春。
鷓鴣天
作者：劉辰翁
朝代：宋

暖逼酥枝漸漸融。雙飛誰識蝶雌雄。歌聲已逐行雲去，花片偏來酒盞中。眉月冷，畫樓空。酒闌猶未見情鍾。直須把燭穿花帳，方見佳人玉面紅。
鷓鴣天
作者：劉辰翁
朝代：宋

白白江南一信霜。過都字不到衡陽。老嘉破帽並吹卻，未省西風似此狂。攀北斗，酌天漿。月香滿似菊花黃。神仙暗度龍山劫，雞犬人間百戰場。
鷓鴣天
作者：劉辰翁
朝代：宋

白髮平津起褎然。燕飛定遠望生還。世間最有團欒樂，又是平平過一年。銀信近，玉鞭先。東來西去爵銜鱔。人生有命遲遲好，且喜稱觴壽母前。
鷓鴣天
作者：劉辰翁
朝代：宋

自入孤山分外香。南枝不改舊時妝。為曾盤裡承青眼，一見溪頭道勝常。商山樂，又相羊。上方不復記傳觴。橘中個個盤深窈，依倚東風局意長。
鷓鴣天
作者：劉辰翁
朝代：宋

舊日桃符管送迎。燈毯爆竹鬥先嬴。鹿門亂走團欒久，才到城門有鼓聲。梅弄雪，柳窺晴。殘年猶自冷如冰。欲知春色招人醉，須是元宵與踏青。
龍霧洲雪
作者：劉辰翁
朝代：宋

此處幾人行，隔波摇暮晴。
洲迴江似玦，山遠雪如城。
離合看雙櫓，荒寒又一程。
今年梅未醉，最覺別來輕。
三登徑山而雨或曰龍王相迎予笑而戲以詩
作者：劉過
朝代：宋

細雨霏霏洒路塵，龍神有意迓佳賓。
世間小節成姑息，盡念熬焦烈骨人。
上劉和州·其一
作者：劉過
朝代：宋

戟外梅花角有聲，使君心與月華明。
郡當采石今衝要，船在烏江罷戰爭。
酒賤人家歌袴飲，地寬客子带刀耕。
太平官府無公事，見說香凝燕寢兵。
上劉和州·其二
作者：劉過
朝代：宋

草樹荒寒晚葉枯，又尋短棹泛焦湖。
場經古戰心欲折，客老諸侯饑更驅。
去國寂寥從白眼，籌邊謀畫看洪儒。
袖詩來謁公應記，曾說襄陽厠座隅。
上吳居父·其一
作者：劉過
朝代：宋

時平無事清吟好，衛霍貪功未足奇。
爭似一篇人膾炙，四方傳誦卧龍詩。
上吳居父·其二
作者：劉過
朝代：宋

廟堂陶鑄人才盡，流落江淮老病身。
尚踏槐花隨舉子，不知鄧禹是何人。
上周少保·其一
作者：劉過
朝代：宋

游戲公孤了，歸來不愛名。
昌黎前進士，司馬老先生。
有節花宜晚，無波水自平。
翳雲遮不得，南極益精明。
上周少保·其二
作者：劉過
朝代：宋

早被儒冠誤，依稀老更侵。
科名數行淚，岐路一生心。
自惜亡猿木，誰憐躍冶金。
使無鐘鼎志，何地可山林。
上張紫微真仙
作者：劉過
朝代：宋

真仙元是昔于湖，今在高樓何處居。
非玉不容陪偉論，撥灰猶爲作行書。
雲霞縹緲來旌節，瓊玖玲瓏聞珮琚。
幽顯殊途人世隔，冷風吹雨送回車。
上益公十絕爲壽·丹桂
作者：劉過
朝代：宋

少壯東堂奏捷功，浮香仙籍繼家風。
年年占得中元景，一顆冰輪照九穹。
上益公十絕爲壽·佳菊
作者：劉過
朝代：宋

壽客尤宜在壽鄉，鈿花的皪傲新霜。
更歌華壽今歸去，尚有淵明野趣香。
上益公十絕爲壽·古柏
作者：劉過
朝代：宋

冰條雪葉節高堅，臺憲風生凜凜然。
可羨堪爲棟梁用，至唐千載尚三千。
上益公十絕爲壽·壽鹿
作者：劉過
朝代：宋

年永曾聞葛稚川，玉京何處錦紋鮮。
賞花應制嘉賓宴，小雅當爲第一篇。
上益公十絕爲壽·寶龜
作者：劉過
朝代：宋

納錫曾看上九江，又聞詹事奉儲皇。
巢成荷上窺仙景，左顧溪中賜印章。
上益公十絕爲壽·影木
作者：劉過
朝代：宋

枝如華蓋聳瀛洲，永世香風荏苒浮。
特有羣仙來弭節，細聽鳴鳳碧枝頭。
上益公十絕爲壽·玄鶴
作者：劉過
朝代：宋

緱山橘井與青田，驅策風雲友列仙。
名號橫空心萬里，九臯聲動九重天。
上益公十絕爲壽·玉兔
作者：劉過
朝代：宋

雪淡星疎月有光，廣寒仙府歲偏長。
多應自製延年藥，振古長同桂子香。
上益公十絕爲壽·蒼官
作者：劉過
朝代：宋

東封已受大夫封，又入丁公吉夢中。
祗道濟時作舟楫，茯神尤有濟人功。
上益公十絕爲壽·金烏
作者：劉過
朝代：宋

金翰振曉近天威，玉宇循瓊晝影遲。
曾上大裘頭上看，曖然可愛是冬曦。
上范秘監·其一
作者：劉過
朝代：宋

郡大當塗古，分符得少蓬。
威如烏府在，令與繡衣同。
鈴閣紬書外，花村賣劍中。
少需撫摩意，來作玉堂翁。
上范秘監·其二
作者：劉過
朝代：宋

疇昔經行路，黄山更一過。
天涯知己少，歲晚客愁多。
路斷車生角，冰堅水不波。
使君森畫戟，聞此盍如何。
上袁文昌知平江五首·其一
作者：劉過
朝代：宋

骨秀如仙孕武夷，故教手筆世宗師。
隸分唐漢諸家字，句壓陳黄二子詩。
茂苑雨晴花發處，洞庭霜重橘黄時。
塵埃俗吏那能此，一段奇功自可知。
上袁文昌知平江五首·其三
作者：劉過
朝代：宋

欲上姑蘇望虎丘，小邦寧有此風流。
山川形勢今三輔，人物英雄古列侯。
華屋鱗鱗冠蓋里，畫橋曲曲管絃樓。
金陵蜀郡俱疎遠，除却皇都第一州。
上袁文昌知平江五首·其二
作者：劉過
朝代：宋

車馬城中早上忙，子城內裏看星郎。
十州已茂圜扉草，一炷初凝畫戟香。
銅剖虎符新雨露，玉持使節舊風霜。
明年櫻笋成時候，不在烏臺即玉堂。
上袁文昌知平江五首·其五
作者：劉過
朝代：宋

已辦行都欲去船，箇中因得少留連。
長安在望空悲日，刺史誰知別有天。
鼓吹後車喧水際，旌旗前騎簇花邊。
書生不願懸金印，只覓揚州騎鶴錢。
上袁文昌知平江五首·其四
作者：劉過
朝代：宋

行盡淮南日日東，自携隻影入吳松。
人生五馬方知貴，客老諸侯嘆未逢。
適意秋風寧爲鱠，驚心半夜忽聞鐘。
十年無計離場屋，說著功名氣拂胸。
上譙江州
作者：劉過
朝代：宋

丘公鎮金陵，辛老治京口。
君王神武欲籌邊，九江更使何人守。
九江太守今譙侯，譙侯德量容九州。
詩書禮樂晉元帥，意度閒遠和而謀。
清尊對客溫如玉，同上庾樓望西北。
胡塵萬里氣壓之，客有白頭何碌碌。
出門烟水空茫茫，西爲漢沔南衡湘。
指點武昌在何許，買船又謁吳侯去。
上金陵章侍郎·其一
作者：劉過
朝代：宋

龍虎東西兩踞盤，帝教彈壓此山川。
風行魏蜀三分國，浪靜江淮萬里天。
半壁旌旗佳麗地，十州鼓角鬰葱邊。
便當擊楫中流誓，莫使鞭爲祖逖先。
上金陵章侍郎·其二
作者：劉過
朝代：宋

欲上雲霄虎豹關，失身一落市城間。
經過魯肅捐時廩，想像謝安遊處山。
去國夢魂愁切切，感時滴淚血斑斑。
少陵却欲依嚴武，妻嫂輕人未敢還。
下第
作者：劉過
朝代：宋

蕩蕩天門叫不應，起尋歸路嘆南行。
新亭未必非周顗，宣室終須召賈生。
振海潮聲春洶涌，插天劍氣夜崢嶸。
傷心故國三千里，纔是餘杭第一程。
九日寄陳君舉舍人
作者：劉過
朝代：宋

白髮江湖暗，青燈几席涼。
病身幾千百，佳節又重陽。
命也吾何奈，天乎孰可量。
元龍樓百尺，猶得慰行藏。
九日鄂渚登高楚觀分得能字
作者：劉過
朝代：宋

一山如龍來，起伏力不勝。
老夫跨其脊，半空欲飛騰。
尚念同遊人，一二東南朋。
稅駕爲小留，木末朱欄凭。
遠水天共闊，秋風響饑鷹。
城郭千萬家，營壘相依憑。
年年重陽節，高處盡可登。
南樓與北榭，遊覽昔所曾。
插花楚觀上，醉舞僅所能。
驚倒地上人，白日看上昇。
代上譙太尉
作者：劉過
朝代：宋

叮嚀天語聽傳呼，吒咤雷霆壓萬夫。
澤國使臨殊玉節，彤墀香近惹金爐。
慶逢龍躍風雲闊，職有蟬聯父子俱。
援手墜淵餘事耳，故人有子在泥途。
代上韓開府
作者：劉過
朝代：宋

位號鈞樞等，元勳閥閲傳。
九重新洗日，一柱獨擎天。
戰守籌帷外，遷除化筆邊。
衣冠圖盛事，不記幾貂蟬。
代吳守與趙侯爲壽·其一
作者：劉過
朝代：宋

地蟠江漢節巋然，勁氣扶輿幾倍年。
白玉丹砂浩無數，夜光隨處見山川。
代吳守與趙侯爲壽·其三
作者：劉過
朝代：宋

虎頭燕頷足奇謀，玉帳兵形象水流。
此去關河應不遠，上方擬築望英樓。
代吳守與趙侯爲壽·其二
作者：劉過
朝代：宋

氣運由來有盛衰，循環久已見天機。
黄山雲散無塵滓，上將騰光入紫微。
代吳守與趙侯爲壽·其五
作者：劉過
朝代：宋

夜上南樓望玉京，將星光底壽星明。
不須便即騎黄鶴，且爲皇家致太平。
代吳守與趙侯爲壽·其四
作者：劉過
朝代：宋

文偉當年記鄂城，崎嶇蜀道播英聲。
何如衣錦枌榆社，卧護元戎十萬兵。
代壽韓平原·其一
作者：劉過
朝代：宋

衣鉢登庸復舊氈，文王尚父趙平原。
自從慶曆到今日，只說開禧初改元。
朝闢東齋廣東閣，夜看南極照南園。
九霞觴舉先旬浹，却領千官壽帝垣。
代壽韓平原·其三
作者：劉過
朝代：宋

疇昔張旃過相時，相人爭覩漢官儀。
未能劖刻燕然石，不忍摩挲晝錦碑。
慷慨欲平千載恨，經營已嘆十年遲。
要令閲古詩篇偉，好讀車攻復古詩。
代壽韓平原·其二
作者：劉過
朝代：宋

際會風雲振古難，十年袖手且旁觀。
要令鄰敵尊裴度，必向東山起謝安。
一品千齡靈壽杖，五公四世進賢冠。
功成裂地封留了，却趁赤松盟未寒。
代壽韓平原·其五
作者：劉過
朝代：宋

宇宙之間物物春，戚疎曾不間陶鈞。
裔分裴皞東西眷，誼篤嗣宗南北鄰。
中令諸孫難遍識，栖筠俗子老堪親。
試捐內舉拘攣迹，無異平原十九人。
代壽韓平原·其四
作者：劉過
朝代：宋

國付平章衆正開，凌煙錄盡到雲臺。
鴛鴻充序皆桃李，羔雁成羣及草萊。
强國斷無踰此策，隨車未必盡真材。
更須妙斡垂綸手，看取靈鼇上手來。
代歐陽丞上韓平章·其一
作者：劉過
朝代：宋

當年歐富與韓范，戮力同心佐漢庭。
今日故家渾似舊，醉翁之後獨雕零。
代歐陽丞上韓平章·其二
作者：劉過
朝代：宋

玉立堂堂社稷臣，人言忠獻是前身。
三生晝錦堂前夢，莫忘當年作記人。
俞太古嘗叩閽上書有名天下予甚敬之相會於姑蘇將歸洞庭賦詩以壯其行
作者：劉過
朝代：宋

人樹俱不堪，歲月駒隙過。
老懷淚如洗，欲唱誰當和。
洛陽今少年，弊事勞力破。
精神經百鍊，鋒銳堅不挫。
陶名滋惟舊，欹席快一坐。
氣焰九霄虹，磊落萬玉貨。
平生牀上下，樓輒讓子卧。
諸公吮疽爾，不去良可唾。
洞庭清風熟，肄業情勿惰。
有詩寄來者，工拙吾能課。
偕陳調翁龍山買舟待夜潮發
作者：劉過
朝代：宋

來逢春雨長魚苗，去見秋風擘蟹螯。
久矣歸心到鄉國，依然水宿伴漁舠。
一天如許皆明月，二客所須惟濁醪。
今夜四更潮有信，更須留眼看銀濤。
元宵偶書
作者：劉過
朝代：宋

磊落東遊客，磨跎但過僧。
有懷千不足，自顧百無能。
舊日名城酒，他時夢境燈。
放歌聲激烈，醉倒睡騰騰。
入徽州
作者：劉過
朝代：宋

白傅庭前正解船，夢中忽已過番川。
紅塵冉冉行天上，黄道駸駸近日邊。
石洞歙溪俱可硯，山肥徽路總堪田。
把茅便欲僑居去，奈此功名未了緣。
八聲甘州
作者：劉過
朝代：宋

問紫巖去後漢公卿，不知幾貂蟬。誰能借留侯箸，著祖生鞭。依舊塵沙萬里，河洛染腥羶。誰識道山客，衣缽曾傳。共記玉堂對策，欲先明大義，次第籌邊。況重湖八桂，袖手已多年。望中原驅馳去也，擁十州、牙纛正翩翩。春風早，看東南王氣，飛繞星躔。
六合道中
作者：劉過
朝代：宋

十年曾記此來游，有策中原一戰收。
蒲柳易凋嫌勢去，金湯無用卒和休。
悲風髣髴鳴刁斗，缺月參差照敵樓。
廟食封侯何日事，不堪老馬又滁州。
再游儀真呈張使君
作者：劉過
朝代：宋

江淮冠蓋閙如林，求一己知何處尋。
風月欲談嫌許事，山川不險似人心。
使君德量如天遠，舉子科名自陸沉。
秋氣未悲先淚下，黄花雖好不曾簪。
初伏闕上書得旨還鄉上楊守秘書·其一
作者：劉過
朝代：宋

郡大廬陵古，分符得秘郎。
息爭民珥筆，課最米連檣。
水隔蓬山遠，風凝畫戟香。
少須官事了，歸去玉爲堂。
初伏闕上書得旨還鄉上楊守秘書·其二
作者：劉過
朝代：宋

百計歸無策，誰知禍有胎。
江河周顗泣，城郭令威來。
訪舊鬚俱白，過家心欲摧。
故鄉非不好，不是錦衣回。
初入平氏書院
作者：劉過
朝代：宋

雪屋彈琴泛作聲，寂無人語紙窗明。
倦遊識破諸緣妄，心與梅花一處清。
南康天開圖畫樓
作者：劉過
朝代：宋

樓外烟波渺去鴻，樓頭廬阜翠摩空。
故知造物鋪張巧，不費丹青點染工。
赤壁江山橫夜月，輞川庭館卧秋風。
祇今滿地無圖畫，盡在西灣杳靄中。
南康邂逅江西吳運判·其一
作者：劉過
朝代：宋

一節西來已駭傳，不堪歸去便湘川。
舟行彭蠡輕文種，酒到潯陽醉樂天。
臺諫久無公議論，朝廷新有驟除遷。
臣心畢竟終憂國，不敢瞻烏涕泫然。
南康邂逅江西吳運判·其二
作者：劉過
朝代：宋

萬里西征一葉舟，誰憐天地此生浮。
初征秋浦雁飛處，又泊江南霜葉洲。
貧困盡從歸後見，雄豪半爲病來休。
十年心事閒搔首，荻雨蘆風總是愁。
又借韵小行
作者：劉過
朝代：宋

杖屨尋詩問所由，一天草木葉知秋。
天低雲淡村村好，雨過山深物物幽。
斑駁岩頭苔蘚濕，鈎輈樹尾鳥聲柔。
眼前不見市朝事，始笑從前利祿謀。
古意席上爲徐子宜侍郎賦
作者：劉過
朝代：宋

桃李多芳妍，開落如春風。
託身終自天，花不百日紅。
殘月望朝日，各自相西東。
爲君整儀容，照水不照鏡。
爲君進甘旨，君視肉有堇。
悲歌欲感君，聲若君不聞。
金玉徒結君，君看若浮雲。
父母長嘆息，謂兒好容德。
脂澤固不妍，珠翠亦無色。
娉婷艷陽春，自醜不自惜。
君心河漢流，爲雨不復收。
妾心東流水，赴海終不止。
古詩
作者：劉過
朝代：宋

凉生几硯窗未糊，秋風射入如相呼。
床頭吳鈎作龍吼，便欲乘此擣穹廬。
丈夫詩膽如斗大，摩挲笑與歌楚些。
生平柔腸作鐵堅，挑盡寒燈擁襟坐。
撞鐘打鼓天欲明，鴉未知曉鷄先驚。
夜來有雨不須問，聽取窗前蕉葉聲。
老僧慣閒定較可，山色朦朧半烟鎖。
玉簪委地怕禁持，消息雨中彈指過。
前回十日得一晴，遠山松檜如潑青。
癡雲冉冉自辟易，半江滾滾金龍生。
桂花畢竟終燥薄，强出嬋娟懶梳掠。
正緣久不見雲生，事半功倍掃蕭索。
人言快意難得時，世間樂事須生悲。
轉頭潑墨天地黑，依然雨脚如絲垂。
山翁豈識神龍志，特地霖淫阻遊意。
不知金鴨香篆長，擁鼻猶可看文戲。
重重疊疊添青蒼，誰謂濃翠遶叢篁。
草木過濕有香意，衣籠篤褥篝籠湯。
峭岩萬丈苔斑駁，日固甚佳雨不惡。
晴明晦冥俱可觀，芻豢有時薦藜藿。
愛山之癡如愛詩，或日或雨皆足奇。
君不見若把西湖比西子，淡粧濃抹總相宜。
同曹元章遊新安寺
作者：劉過
朝代：宋

畏暑倦杯酌，修廊散步行。
寺深藏古意，蟬老带秋聲。
去就諸緣薄，窮通一念輕。
更尋水清處，爲我濯塵纓。
同許從道登瓊翠閣
作者：劉過
朝代：宋

清潭石洞游俱徧，最後來尋此閣遨。
樹木滿林成芘蔭，溪山圍縣恰週遭。
結交有味貧何害，薄酒雖村飲亦豪。
明日重陽吾未去，更於何處可登高。
同許從道遊涵碧亭
作者：劉過
朝代：宋

犯暑日午來，坐到日落歸。
松桂叢團團，竹光凈暉暉。
乳竇成濯纓，綠染身上衣。
却傾所携酒，對酌老石磯。
幽鳥當歌者，薦以首山薇。
歛藏大千界，游戲麈尾揮。
寺門長安道，結束駟馬肥。
醉鄉訪腥葷，屏風肉紅圍。
我亭不關鎖，何人款柴扉。
掉臂樵擔行，藤蘿自烟霏。
古所謂迂闊，若此二子稀。
既非携娉婷，又乏玉鞍飛。
不知有何好，林泉少焉依。
境勝更著語，鬼神暗呵譏。
但知笑他人，不覺自己非。
同郭殿帥遊鳳山寺探桃李
作者：劉過
朝代：宋

廉纖小雨久於梅，喜得晴新亦快哉。
五色波光麗鳷鵲，十分雲氣近蓬萊。
旌旗側畔宮牆轉，戈戟叢中武庫回。
走馬看花生怕晚，果然桃李一山開。
吳尉東閣西亭·其一
作者：劉過
朝代：宋

襲桂行香徑，朱欄稍轉西。
水風颼石冷，雲月墮簷低。
棋敗深杯罰，詩豪健筆題。
舞忙釵鬢亂，更爲捧柔荑。
吳尉東閣西亭·其二
作者：劉過
朝代：宋

石板橋東閣，軒窗如此華。
碧虛澄水鑑，紅影侵霜花。
似串歌雲駐，如泥醉帽斜。
但驚風露冷，飄落怕還家。
呂氏山堂喜雨
作者：劉過
朝代：宋

凉滿蒲萄磊落枝，倦遊來此亦忘歸。
溝渠水活龍蛇動，樹木月明烏鵲飛。
欣減黄粱新米價，愁生白苧舊征衣。
風流却扇團圞坐，一夜談兵玉麈揮。
呈徐侍郎兼寄辛幼安·其一
作者：劉過
朝代：宋

當年今日誤承恩，自倚容華託至尊。
門外遊絲難駐目，依然青草暗長門。
呈徐侍郎兼寄辛幼安·其二
作者：劉過
朝代：宋

猿臂將軍戰不休，當時部曲已封侯。
夜深忽夢燕山月，猶幸君王晚更收。
呈李漕·其一
作者：劉過
朝代：宋

默禱神仙政隠憂，天心人意已周流。
旱苗已槁七八月，甘雨如期十五州。
風月冷吹雲夢晚，水花新浸武昌秋。
異時白粲輸官處，知有豐年萬斛收。
呈李漕·其二
作者：劉過
朝代：宋

塵埃破帽倦騎馿，一雨窮途快有餘。
盆盎自天傾屋瓦，龍蛇平地起階渠。
冷侵絺綌覺太甚，聲滿梧桐殊不疎。
口業未償詩有債，夜深燈大小窗虛。
呈王山父·其一
作者：劉過
朝代：宋

疎烟淡淡樹重重，略得西南有路通。
鐘板不鳴山寺靜，閉門人在月明中。
呈王山父·其二
作者：劉過
朝代：宋

辦得茅廬我便歸，玉堂何處有梅枝。
歲寒老樹雖荒寂，會有臘殘春到時。
呈胡季解
作者：劉過
朝代：宋

老病顛狂藥不醫，粗豪駡坐欲何爲。
前生縱使希真是，已死尚存忠簡知。
顛倒六經鸜鵒舞，瀾翻一曲竹枝詞。
雖然結襪王生僭，人以此賢張釋之。
呈辛稼軒·其一
作者：劉過
朝代：宋

精神此老健于虎，紅頰白鬚雙眼青。
未可瓢泉便歸去，要將九鼎重朝廷。
呈辛稼軒·其三
作者：劉過
朝代：宋

書來賜以蘭溪酒，下視潘葑奴僕之。
吾老尚能三百盞，一杯水不值吾詩。
呈辛稼軒·其二
作者：劉過
朝代：宋

閉門翹足觀山睡，松檜鬰然雲氣高。
說夢向人應不信，碧油幢下有旌旄。
呈辛稼軒·其五
作者：劉過
朝代：宋

書生不願黄金印，十萬提兵去戰場。
只欲稼軒一題品，春風侯骨死猶香。
呈辛稼軒·其四
作者：劉過
朝代：宋

卧廬人昔如龍起，鼎足魏吳如等閒。
若結梅花爲保社，林逋只合住孤山。
呈陳總領五首·其一
作者：劉過
朝代：宋

旄頭欃槍銳衝擊，殺氣隆隆半天黑。
千家悲哀萬家哭，唐鄧征魂招不得。
北斗移杓向西指，八月風高塞塵起。
大軍忠義赴襄陽，飛鳥潜魚未知死。
黔黎殷憂痛無策，願得空中降韓白。
嗚呼何代無奇才，世間未有黄金臺。
呈陳總領五首·其三
作者：劉過
朝代：宋

先生文章擅經緯，戰法淵源如孔子。
當時蜒獠沸溪洞，一掃蠻風凈如水。
胸中氣壓萬人將，億萬貔貅資餽餉。
漢家火德接天統，秘計奇謀堪任相。
願公飛章告天子，敵疾如風走如鬼。
呈陳總領五首·其二
作者：劉過
朝代：宋

太宗造唐剗隋亂，仁義結民過炎漢。
胡雛負恩逆天紀，忠義回天四方起。
嗟哉主將失紀律，百萬秦人半爲鬼。
浮雲改變異今古，不謂前車眼中睹。
嘗時潼關說歌舒，今日襄陽說皇甫。
呈陳總領五首·其五
作者：劉過
朝代：宋

今上聰明過堯湯，師王忠純如魏王。
君上戮力殄仇虜，六月戈甲飛冰霜。
泗州已復漢正朔，議飾寢廟修洛陽。
草茅螻蟻百無用，山林豈復中原夢。
敬須洗眼候河清，讀公浯水中興頌。
呈陳總領五首·其四
作者：劉過
朝代：宋

商蚷馳河河可憑，精衛填海海可平。
物情大忌不量力，立志亦復加專精。
憶昨痛哭麗正門，白袍黑帽如遊魂。
中書堂留草茅疏，不賜誅戮光宗恩。
暮年志氣恥彫喪，廣長陽中吊名將。
願持上方三寸鐵，細剖赤心告今上。
和印監寺玉簪花
作者：劉過
朝代：宋

得得尋芳聽自由，名花先占八分秋。
鷺鷥折股晚風冷，姑射遺簪勝地幽。
霜葉皺痕羅扇薄，香苞破處雪衣柔。
一瓶一鉢休岑寂，騎鶴腰錢豈易謀。
和危府教·其一
作者：劉過
朝代：宋

先生場屋文之虎，氣懾狐狸自不知。
老去莫嫌官尚冷，灞橋風月要新詩。
和危府教·其三
作者：劉過
朝代：宋

行脚諸方履歷深，似禪和子寄叢林。
試拈朝報一轉語，以道觀之無損心。
和危府教·其二
作者：劉過
朝代：宋

天上羣仙臺望居，芹宮未是辱泥途。
莫邪變化須臾事，一點一鎔金在爐。
和大參相公·其一
作者：劉過
朝代：宋

松深烟鎖逕，月冷水明樓。
日漲滄溟窄，山陰古木秋。
琴書超物表，氣宇識神遊。
突兀東南壯，乾坤第一流。
和大參相公·其三
作者：劉過
朝代：宋

山邃龍蟠屈，江昏蜃吐樓。
撞鐘千百指，閲世八千秋。
僧笑衣冠累，天容杖屨遊。
松梢清影碎，薄月带沙流。
和大參相公·其二
作者：劉過
朝代：宋

氣壓三千界，雲橫百尺樓。
地靈絕興替，木老閲春秋。
杖屨逍遥步，琴書汗漫遊。
利名空役役，回首愧禪流。
和子純韵
作者：劉過
朝代：宋

橋下水如箭，驚奔萬古號。
溪毛翻碧带，石蘚襯銀濤。
天外千層秀，雲低數尺高。
垂垂興偏惡，蓬鬢爲詩搔。
和送牡丹韵
作者：劉過
朝代：宋

娉娉嫋嫋洛陽花，合在瑶池阿母家。
乞與老人渾不愛，白髯相對毿烏紗。
和都幹并柬允道
作者：劉過
朝代：宋

老子聲名舊白眉，客窗相款話心時。
相猶忘我吾無法，骨已換仙君有詩。
蓴菜羹香春冉冉，鹿遊臺上草離離。
一樽吊古平章看，未羨君王郡牧麾。
咏余商卿梔子花
作者：劉過
朝代：宋

香不求知色自然，朝來何許雪華鮮。
如行佛國參知識，未嫁仙姿益凈娟。
梅子已黄猶夜雨，客遊方倦作春眠。
地卑山近征衣潤，不費熏爐一炷烟。
唐多令
作者：劉過
朝代：宋

蘆葉滿汀洲。塞沙帶淺流。二十年、重過南樓。柳下系舟猶未穩，能幾日、又中秋。黃鶴斷磯頭。故人今不在。舊江山，渾是新愁。欲買桂花同載酒，終不似、少年遊。
喜雨·其一
作者：劉過
朝代：宋

誰借長鞭策懶龍，黄梅水漲舳艫通。
還知君子憂雨切，常在桑麻稼穡中。
喜雨·其二
作者：劉過
朝代：宋

北方旱氣與兵連，猶恐淮州亦蔓延。
數日下田新雨足，不應千里不同天。
喜雨呈吳按察·其一
作者：劉過
朝代：宋

使君人物舊烏臺，天聽雖高力挽回。
湖水欲平江爲退，秋田未旱雨朱來。
雲隨黄鶴遊何許，風滿南樓亦快哉。
凉意入秋清可畫，月岩知有桂花開。
喜雨呈吳按察·其二
作者：劉過
朝代：宋

黄鶴山前雨乍過，城南草市樂如何。
千金估客倡樓醉，一笛牧童牛背歌。
江夏水生歸未得，武昌魚美價無多。
掉船亦欲徜徉去，古井而今淡不波。
嘉泰開樂日殿岩涇原郭季端邀遊鳳山自來美堂而上湖亭海觀梅坡石林無不歷覽最後登沖天樓下介亭觀騎射歌舞賦詩而歸
作者：劉過
朝代：宋

結束戰袍騎戰馬，冠軍將軍宛如畫。
前呵小駐來美堂，箭去弓鳴飛鳥下。
青林路轉入岧嶢，湖亭海觀爭爲高。
誰知鳳舞龍飛外，別有樓閣橫雲霄。
回旋左右皆遊歷，人物江山兩英特。
風流標致梅嶺梅，磊落胸襟石林石。
側身更上天上行，好風吹下笑談聲。
山神川后領要束，遁走虎豹藏蛟鯨。
摩挲苔蘚題詩去，萬鼓聲中白題舞。
衆賓捧酒壽主人，將軍自是擎天柱。
看山看水時一來，錢塘吳越何小哉。
指點中原百城在，功名逼人有機會。
四字令·醉太平
作者：劉過
朝代：宋

情深意真。眉長鬢青。小樓明月調箏。寫春風數聲。思君憶君。魂牽夢縈。翠銷香暖雲屏。更那堪酒醒。
四犯翦梅花
作者：劉過
朝代：宋

水殿風涼，賜環歸、正是夢熊華旦。疊雪羅輕，稱雲章題扇。西清侍宴。望黃傘、日華籠輦。金券三王，玉堂四世，帝恩偏眷。臨安記、龍飛鳳舞，信神明有後，竹梧陰滿。笑折花看，橐荷香紅潤。功名歲晚。帶河與、礪山長遠。麟脯杯行，狨韉坐穩，內家宣勸。
壽建康太尉
作者：劉過
朝代：宋

萬里寒風一布袍，特將詩句謁英豪。
正當武曲臨凡世，恰值驪龍出海濤。
五馬盡投千歲鶴，六軍急獻萬年桃。
不因此日滄溟近，一釣那能得巨鼇。
多景樓醉歌
作者：劉過
朝代：宋

君不見七十二子從夫子，儒雅强半魯國士。
二十八宿佐中興，英雄多是僰陽人。
丈夫生有四方志，東欲入海西入秦。
安能齷齪守一隅，白頭章句浙與閩。
醉遊太白呼峨岷，奇材劍客結楚荆。
不隨舉子紙上學六韜，不學腐儒穿鑿注五經。
天長路遠何時到，側身望兮涕霑巾。
夜思中原
作者：劉過
朝代：宋

中原邈邈路何長，文物衣冠天一方。
獨有孤臣流血淚，更無奇傑叫天閶。
關河夜月冰霜重，宮殿春風草木荒。
猶耿孤忠思報主，插天劍氣夜光芒。
夢覺
作者：劉過
朝代：宋

夢回斜日轉花陰，時有黄鸝送好音。
高卧草廬人不識，東風啼鳥獨知心。
大雪登越州城樓
作者：劉過
朝代：宋

北風吹雪天盡頭，蘇州未了來越州。
越人夜乘剡溪舟，烏喙還念棲山不。
吳人載酒登虎丘，窈窕萬舞雜清謳。
迤邐茂苑來長洲，不顧麋鹿蘇臺遊。
我獨忍凍城上樓，欲擒元濟入蔡州。
鐵騎突出風颼颼，越人驚倒吳人愁。
大麓道中
作者：劉過
朝代：宋

竹輿啞軋曉烟收，蒼玉岩巉萬里秋。
路轉羊腸回草徑，溪分燕尾遶沙洲。
愛山有癖須還債，覓句無工是不休。
晴得幾時尤更好，桂花蓓蕾作針頭。
天仙子
作者：劉過
朝代：宋

別酒醺醺容易醉。回過頭來三十里。馬兒只管去如飛，牽一會。坐一會。斷送殺人山共水。是則青衫終可喜。不道恩情拼得未。雪迷村店酒旗斜，去也是。住也是。煩惱自家煩惱你。
天仙子
作者：劉過
朝代：宋

彩筆懨懨慵賦詠。鬥草閒來尋小逕。西園春事只供愁，當好景。成孤另。春又那知人慾病。洗盡殘妝臨晚鏡。淡玉一團漿水瑩。強持檀板近芳樽，雲遏定。君須聽。低唱月來花弄影。
好事近
作者：劉過
朝代：宋

誰斫碧琅軒，影撼半庭風月。尚有歲寒心在，留得數莖華髮。龍孫戲弄碧波濤，隨手清風發。滾到浪花深處，起一窩香雪。
姑蘇送王武岡不值訪汪仲冕席上口占
作者：劉過
朝代：宋

嚴城夜出鼓鼕鼕，畫鷁三更不見蹤。
何必披雲尋樂廣，真成避雨識茅容。
蘚花似雪玲瓏白，臘酒如春琥珀濃。
若使世間無我輩，老夫何處不窮冬。
官舍阻雨十日不能出悶成五絕呈徐判部·其一
作者：劉過
朝代：宋

學弄筆頭兒戲事，風流眼底亦無之。
汪孫已往周洪沒，本分作家今是誰。
官舍阻雨十日不能出悶成五絕呈徐判部·其三
作者：劉過
朝代：宋

秋霜烈日生前操，流水行雲意外詩。
未必中興四君子，於斯二者更兼之。
官舍阻雨十日不能出悶成五絕呈徐判部·其二
作者：劉過
朝代：宋

竹隠先生名滿世，自爲舉子已詩聲。
春風若入五花判，莫遣紫微紅藥驚。
官舍阻雨十日不能出悶成五絕呈徐判部·其五
作者：劉過
朝代：宋

世間別有人才在，臺閣招徠恐未多。
半老江湖半岩穴，爲公一賦草廬歌。
官舍阻雨十日不能出悶成五絕呈徐判部·其四
作者：劉過
朝代：宋

潦倒傍門羞騎馬，倦遊老欲寄崑山。
留將造請囁嚅口，慷慨狂歌泉石間。
寄吳子雲
作者：劉過
朝代：宋

曾是乘軒客，飄零老更窮。
棹船秋葉浦，策杖桂枝叢。
往事都如夢，新詩不用工。
草廬消得幾，不許卧隆中。
寄呂英父·其一
作者：劉過
朝代：宋

清時蕭散坐才疎，收拾窮愁却著書。
詩筆有神通夢寐，丰標不俗更清癯。
黄花細雨圖江路，落日西風處士廬。
抖擻塵埃舊時帽，不妨覓句倒騎馿。
寄呂英父·其二
作者：劉過
朝代：宋

秋到家山冷不知，但驚風露入新詩。
低頭欲拜無東野，滿耳惟聞說項斯。
骨格昂藏雲鶴瘦，吟哦凄斷雪猿悲。
文章已得真消息，三十科名未是遲。
寄周益公
作者：劉過
朝代：宋

猥賤詩難化，讙囂語不齊。
長途難短堠，小雨易深泥。
逐利如爭鹿，傷人類割雞。
心雖懷益國，夢亦畏江西。
寄如皋葉尉
作者：劉過
朝代：宋

借馬石莊去，天寒曉出門。
亂崗行兔窟，數點入鴉村。
欲醉酒力薄，如迷海氣昏。
客游無限事，端的向誰言。
寄張東之·其一
作者：劉過
朝代：宋

見山堂上山如畫，二十年前曾客來。
風絮滿城歸不得，江南老却賀方回。
寄張東之·其二
作者：劉過
朝代：宋

紫騮借得將軍馬，垂柳西湖第一橋。
欲傍酒家做寒食，腐儒何日有狐貂。
寄張都幹蒙正
作者：劉過
朝代：宋

林深葉密綠陰繁，荷漸生芽蒲有根。
心事蹉跎過歲月，故人落寞共乾坤。
舟行蓴菜水雲浦，路入楊梅烟雨村。
何日扣門尋子去，一樽聊對話黄昏。
寄李侍郎
作者：劉過
朝代：宋

未照玉堂金炬蓮，地官董正職尤專。
常經要足邦中賦，勝算猶煩馬上鞭。
黄閣少須持紫橐，黑頭早已繼青氈。
方今講論肥民策，不數橫流地上錢。
寄桐廬程宰
作者：劉過
朝代：宋

路入嚴州去，桐廬得暫過。
盤餐湯餠賤，機杼綺羅多。
令尹哦詩治，居民酌酒歌。
吏人公事少，門雀可張羅。
寄沈仲居進三國志·其一
作者：劉過
朝代：宋

十年鉛槧鬢絲秋，獨抱成書四海遊。
三國諸人應夢裏，一番公案又從頭。
寄沈仲居進三國志·其二
作者：劉過
朝代：宋

萬死中原百戰爭，流芳遺臭各垂名。
思量陳壽已饒舌，又費先生一管城。
寄湖州趙侍郎
作者：劉過
朝代：宋

桑柘村村烟樹濃，新秧刺水麥梳風。
舟行苕霅雙溪上，人在蘇杭兩郡中。
鼓角麗聲相旦暮，旌旗小隊間青紅。
主人夙有神仙骨，合住水晶天上宮。
寄潘文叔
作者：劉過
朝代：宋

不隨千騎過維揚，夜渡關山却一航。
臭味偶同貧更好，功名有志老何傷。
自甘商皓來東閣，敢怨陳登卧上床。
欲擊單于知力倦，歸來且理舊詩囊。
寄王巽伯
作者：劉過
朝代：宋

朋從紛如雲，愈覺居索甚。
肺肝百憂集，五夜不安枕。
長恐鐵石心，化作萋其錦。
日暮懷佳人，霜風悄寒凜。
寄程鵬飛
作者：劉過
朝代：宋

往事遊邊憶少年，未嘗携刺五侯門。
春風躍馬漢南道，落日椎牛淮上村。
科舉未爲暮年計，窮途不忍向人言。
男兒慷慨頭當斷，未有人施可報恩。
寄竹隠先生孫應時
作者：劉過
朝代：宋

竹湖人之英，劇縣勇自試。
三年種桃李，遺愛及僮稚。
咸欲父母之，謂吾公之子。
獨有督郵嫌，見謂不事事。
瑕疵催科細，欲以三尺治。
八月羈僦樓，半年縻隠市。
小窗天日晴，灑落自胸次。
抖擻舊塵埃，楮札左右置。
寄傲點畫間，揮染當遊戲。
人賢世所希，嗜好人共貴。
車馬閙填門，載酒日紛至。
大書極豪放，小草亦姿媚。
歛藏經綸業，進此第一義。
玉板抄歌詩，石碑刻圖記。
人家錦爲軸，高壁垂至地。
襲藏較工拙，臨寫費同異。
爭如老劉子，落魄一狂士。
半生不讀書，頗能會其意。
寒泉驥馬飲，平陸蛟龍起。
得非久幽憤，於以發奇氣。
故使鐘鼎疎，自足名一世。
毛錐久見絕，一見尚能喜。
酒邊袖予詩，不譽亦不忌。
有時奪之去，箱篋餘故紙。
如持將軍誥，屢博姑蘇醉。
寄竹隠先生孫應時
作者：劉過
朝代：宋

蘇州酒滴如真珠，公能醉之酒百壺。
得閒政恐不來爾，來則倒屣相與俱。
江山繞樓詩句好，奔走萬變同馳驅。
大書小草各有能，雷雹震耀鶑花姝。
當其半醉尚醒在，宛若處女未嫁夫。
盃行到手湖海歇，翻覆雲雨來須臾。
羲之屈使坐北面，命騷如役僕與奴。
角巾斜飄鬢毛出，筆墨顛倒衫袖烏。
回旋左右如有礙，歸路不記長鬚扶。
賓儕指摘士竊笑，亦有好事描爲圖。
或云先生鬰於用，浮沈欲以酒自娛。
實非能飲姑好客，不時斗酒由人須。
若予乃是真飲者，糟丘日日鄉無何。
雖然人亦難意料，未可目以爲酒徒。
相逢擺畧邊幅盡，胸次開豁無城郛。
歛藏窮達付之酒，不以禮法自束拘。
情歸一真舉無僞，滑稽玩世爲通儒。
飲與不飲無不可，醉醒醒醉同一區。
癡人之前莫說夢，夢中說夢愈闊迂。
客來輒飲飲輒醉，此其所以爲竹湖。
不然他人豈無酒，欲去此脚自懶趨。
計公之客日百數，結束冠带紛座隅。
欲言喉牙物如梗，中懷腹非外示愚。
不如鄙性好誠實，退無取議進不諛。
歐公自愛曼卿放，昌黎亦喜劉叉粗。
滿城風雨重陽近，黄花籬落金英敷。
山高凜風吹客倒，公樓雖小主者殊。
狂當相就取一醉，有酒飲我無酒酤。
此即雖狂亦可喜，我去俗子疇當呼。
世無人兮亦已久，公不容我誰容乎。
寄郭伯瞻
作者：劉過
朝代：宋

聖門力學錢公輔，盛世能書蔡伯喈。
出處有時安義命，笑談無我見襟懷。
桂花香滿山堂閙，秋氣清連石洞偕。
只好放教椽筆健，留將大字寫磨崖。
寄郭德順
作者：劉過
朝代：宋

玉弟金昆共七人，典刑惟有此公存。
一區未盡揚雄宅，滿座常傾北海樽。
人品細看真第一，詩篇遠寄不辭頻。
筍輿歸路無人管，風雨瀟湘行暗村。
寓公坊
作者：劉過
朝代：宋

秋風漸漸正吹凉，似報歸期未欲忙。
尋路竹間深入寺，泊船沙外遠依莊。
小槽壓酒珠紅滴，新飯炊粳雪白香。
更聽夜來思遠浦，軍聲十萬似錢塘。
寓東陽·其一
作者：劉過
朝代：宋

元帥東陽主，令君吾故人。
可憐九華客，猶是一窮民。
古者狂狷士，人間自在身。
化工都不管，何地有陽春。
寓東陽·其二
作者：劉過
朝代：宋

不學老無似，艱難却飽諳。
遠從陶靖節，來訪杜征南。
意到羹蓴適，貧猶食薺甘。
惜無廬可卧，尚遶鵲枝三。
對雪效樂天
作者：劉過
朝代：宋

匣中雷吼一長劍，溪上月明多少舟。
無賊可平閒李愬，有人不訪倦王猷。
銀杯縞带從渠便，瑶樹瓊林得自由。
衣敝獨嫌灰絮料，簾高想見月垂鈎。
小桃紅·連理枝
作者：劉過
朝代：宋

晚入紗窗靜。戲弄菱花鏡。翠袖輕勻，玉纖彈去，小妝紅粉。畫行人、愁外兩青山，興尊前離恨。宿酒醺難醒。笑記香肩並。暖借蓮腮，碧雲微透，暈眉斜印。最多情、生怕外人猜，拭香津微搵。
山末
作者：劉過
朝代：宋

山末疎紅尾尾霞，晚烟叢薄是人家。
移船更喜吹香好，枸橘花開媚淺沙。
幽居
作者：劉過
朝代：宋

對面滄浪可濯纓，不思泛舸出春城。
浮沈枌社何人重，俯仰茅簷是事輕。
玉蕊連屏寒徙倚，蒲萄上架月縱橫。
江湖老矣無他願，只欲清陰便得成。
建業酒樓落成預點燈
作者：劉過
朝代：宋

高樓百尺久摧頹，輪奐重新亦壯哉。
徹夜笙歌催臘盡，聒天簫鼓挽春回。
都人雜沓揮千鎰，我輩登臨謾一杯。
京國繁華欣再覩，老來醉眼更堪開。
弋陽渡頭
作者：劉過
朝代：宋

車聲盡日滑黄泥，怕聽空桑叫竹雞。
風雨不知春早晚，柳條拖綠半江低。
張帥幹席上口占
作者：劉過
朝代：宋

海樹婆娑日出東，一年窮處已殘冬。
春衫濕到西湖雨，魂夢覺來長樂鐘。
梅擲白英樓壓鳳，燈挑紅焰劍纏龍。
便教分閫持麾去，未愜平時錦鄉胸。
從軍樂
作者：劉過
朝代：宋

蛟龍寶劍鸊鵜刀，黄金絡馬花盤袍。
臂弓腰矢出門去，百戰未怕皋蘭鏖。
酒酣縱獵自足快，詩成橫槊人稱豪。
但期處死得其所，一死政自輕鴻毛。
將軍三箭定天山，丞相五月入不毛。
生前封侯死廟食，雲臺突兀秋山高。
書生如魚蠹書冊，辛苦雕篆真徒勞。
兒時鼓篋走京國，漸老一第猶未叨。
自嗟賦命如紙薄，始信從軍古云樂。
思故人
作者：劉過
朝代：宋

朋從紛如雲，益覺索居甚。
肺腸百憂集，午夜不安寢。
長恐木石心，化作萋兮錦。
日暮懷佳人，霜風悄寒凜。
悲淮南
作者：劉過
朝代：宋

淮民窮到骨，忍復搥其肌。
不知鐵錢禁，作俑者爲誰。
行商斷來路，清野多流離。
主人日邊來，四牡驅以馳。
或云易之是，或云收之宜。
幾人困往返，遂逐文書移。
救焚卒無策，燎火久益滋。
緬懷征搉初，山海煮摘時。
雖云便公家，亦復撓其私。
今者縱虎豹，而使渴與饑。
蕭蕭蘆葦林，日夜邊風吹。
悲哉淮南民，持此將安之。
感舊
作者：劉過
朝代：宋

羅結同心柳带青，碧桃香裏記將迎。
春風重到憑欄處，腸斷江樓不忍登。
慶周益公新府
作者：劉過
朝代：宋

潭潭新府列名卿，玉带金魚喜氣橫。
能廣萬間庇寒士，定容駟馬向高閎。
午橋莊上江山秀，獨樂園中花草榮。
才作美哉輪奐頒，清臺又奏相星明。
憶鄂渚
作者：劉過
朝代：宋

我離鄂渚已十年，吳兒越女空華鮮。
不如上游古形勢，四十餘萬兵籌邊。
中原地與荆襄近，烈士烈兮猛士猛。
澤連雲夢寒打圍，城接武昌曉排陣。
書生豈無一策奇，叩閽擊鼓天不知。
却思仙人白玉笛，胡床醉倚南樓吹。
貂蟬兜鍪兩岑寂，若耶溪傍還作客。
空餘黄鶴舊題詩，醉筆顛狂驚李白。
懷古四首爲知己魏倅元長賦兼呈王永叔宗丞戴少望·其一
作者：劉過
朝代：宋

言理不可求，吾將訊蒼蒼。
草木被春華，松柏遭摧傷。
才高未爲福，名大或不祥。
煌煌太史公，逸氣橫八方。
瑞麟出非時，巷伯終見戕。
晏嬰不可作，鮑叔遥相望。
發憤著春秋，掩奪日月光。
文章誠可傳，毀辱庸何傷。
懷古四首爲知己魏倅元長賦兼呈王永叔宗丞戴少望·其三
作者：劉過
朝代：宋

天地有大經，聖賢實先覺。
一身萬世則，激厲爲忠樸。
周勃真少文，汲黯信無學。
巋然社稷臣，漢脈終有託。
微臣有揚雄，百拜美新作。
男兒無英標，焉用讀書博。
懷古四首爲知己魏倅元長賦兼呈王永叔宗丞戴少望·其二
作者：劉過
朝代：宋

高高黄金臺，燕趙爭趨風。
後來得荆卿，恩禮盡鞠躬。
丈夫易感激，况在窮厄中。
縞衣登素車，函谷照已空。
呂政當野死，燕丹無奇功。
俠骨化爲鐵，血變海水紅。
英憤氣不磨，今爲亙天虹。
懷古四首爲知己魏倅元長賦兼呈王永叔宗丞戴少望·其四
作者：劉過
朝代：宋

嗣宗黨司馬，徒爾餔其糟。
叔夜屹玉山，落落崑崙高。
神仙之可求，蓬島何迢遥。
湯武非聖人，况識師與昭。
一死繼結纓，孤竹爭清標。
蕩陰一杯血，綵鳳無凡毛。
鴟鳶嗜腐鼠，竟絕終身交。
投誠齋·其一
作者：劉過
朝代：宋

省齋去國艮齋老，不獨宣尼嘆乏才。
試數諸公有名者，廬陵那得兩誠齋。
投誠齋·其七
作者：劉過
朝代：宋

初政寰區望太平，黎民樂業喜更生。
裴公用舍無輕重，天下從茲有重輕。
投誠齋·其三
作者：劉過
朝代：宋

畫戟門邊春晝長，鼎新模範宿淮陽。
吏人傒眼報公事，一瓣濃薰班馬香。
投誠齋·其二
作者：劉過
朝代：宋

蓬萊東觀是亨衢，經國文章要鉅儒。
頓著五花猶不判，却于注易下工夫。
投誠齋·其五
作者：劉過
朝代：宋

綾衾厭入承明直，却把一麾江上來。
雲氣隔天迷望眼，不堪花落幾宮槐。
投誠齋·其六
作者：劉過
朝代：宋

夫子聲名號浙西，作成文士欲何爲。
達人胸次元無翳，芥子須彌我獨知。
投誠齋·其四
作者：劉過
朝代：宋

智愚上下爾自異，尺寸不差公短長。
畢竟昌黎仍舊好，何曾人說段文昌。
招義銘育王見佛照
作者：劉過
朝代：宋

豪傑書生懶散仙，小菴藏跡得安閒。
禪曾勘破諸公去，詩在推敲一字間。
夜雨滴殘梧葉老，夕陽行處水花慳。
買舟便欲乘風去，孤絕同游海島山。
挽張魏公
作者：劉過
朝代：宋

背水未成韓信陣，明星已隕武侯軍。
平生一點不平氣，化作祝融峰上雲。
挽拙庵楊居士·其一
作者：劉過
朝代：宋

前輩晨星似，如公抑又希。
榆邊遊已倦，菊徑晚方歸。
聽雨兄同老，沖天子欲飛。
傷心彈指頃，一夢故人非。
挽拙庵楊居士·其二
作者：劉過
朝代：宋

尚憶龍蟠國，城西作客時。
有山皆載酒，無日不賡詩。
風雨交游散，江湖淚眼悲。
百年心事在，只有鳳雛知。
挽蘇吏部
作者：劉過
朝代：宋

奕世徵文獻，逢時仕學優。
愛遺邊郡在，官止外郎休。
月黑新塋夜，溪橫舊隠秋。
從游老賓客，欲替二孤愁。
掛搭松窩
作者：劉過
朝代：宋

十年南北走東西，豪氣崢嶸老不衰。
快斬妖魔三尺劍，朗吟風月五言詩。
山無福地吾焉往，神有靈丹世不知。
却恐松窩知此意，一絲掛搭去何疑。
放翁坐上
作者：劉過
朝代：宋

林霧霏霏曉意凉，野梔纔放已傳香。
幸哉世事日相遠，怪底詩情老更狂。
臘蟻三杯浮重碧，春膏一幅砑輕黄。
何如放浪形骸外，盡乞江湖作醉鄉。
方竹杖
作者：劉過
朝代：宋

鶴骨風前瘦，龍姿雨後鮮。
鋒稜四面峻，節操一生堅。
荷篠行隨適，看山倚最便。
從教方有礙，終不效規圓。
明州觀大閲
作者：劉過
朝代：宋

書生燈窗困毛錐，說著刀劍何時持。
忽聞殷殷金鼓震，驚起塊坐筋骸衰。
國朝右武重秋獮，列郡敢不張其威。
萬家駢首遮道看，我亦役逐人後隨。
武夫櫜鞬陳整整，虎豹拏攫旌旗麾。
人言吳兒盡脆弱，身髮文斷勇未知。
不見拔山昔項羽，何必燕趙士始奇。
軍容燦燦生光輝，悲風慘淡殺氣怒，對此忽作邊頭思。
熊羆不譁曉爭出，萬騎馳突寒打圍。
紛紛血毛腥原野，箭竹正墮驚鴻飛。
將軍仰笑兵軍賀，金帛填委深溝池。
十年文窮坐百拙，感慨一賦從軍詩。
春日即事·其一
作者：劉過
朝代：宋

久客無人問所須，小窗翻得逐癡愚。
黄昏以後酒三盞，白日之間飯兩盂。
穀雨笋茶俱俊美，條風杞菊競甘腴。
先賢且謂可行樂，况是平生山澤癯。
春日即事·其二
作者：劉過
朝代：宋

出門雖是欠陶朱，便使關門亦可居。
物價甚廉常食肉，傭貲極省易鈔書。
已安櫟社如無用，若比叢林似有餘。
歸與未歸天上事，只消如此看何如。
春日書事
作者：劉過
朝代：宋

薄雪籠日護初晴，沙岸潮來春水生。
間傍柳堤騎馬去，一鞭春色柳風輕。
春歸
作者：劉過
朝代：宋

百花開盡到酴醾，一片春心又欲歸。
可恨東風留不得，謾教啼鳥怨斜暉。
春雨寄徐東陽
作者：劉過
朝代：宋

和州昔有賢從事，今作東陽父母官。
百里望風皆畏易，四郊得雨及時難。
秋成有望米價減，水滿不爭民業安。
詩句定多公事少，不妨閒寫寄人看。
書僧舍壁·其一
作者：劉過
朝代：宋

綠楊染水濃如畫，天氣欲晴風自和。
二月杏花猶未放，一春分外覺寒多。
書僧舍壁·其二
作者：劉過
朝代：宋

雪汁融融溪棹回，此山林竹亦佳哉。
看殘未了槐岩在，筍蕨肥時又一來。
書越州能仁寺壁
作者：劉過
朝代：宋

流年轉眼一飛梭，如此頭顱奈老何。
狼籍落花春不老，竹雞啼處雨聲多。
書高塘庵
作者：劉過
朝代：宋

庵上木已拱，山前水可陂。
崢嶸晦翁字，突兀大參碑。
雲葉孤飛白，烏羣反哺慈。
傷心前輩盡，問道欲從誰。
望幸金陵
作者：劉過
朝代：宋

建業水大勝，武昌魚有味，江東雲不比渭北春天樹。
春天門崒嵂，兩岸石壁立，石頭鍾阜龍虎東西分。
椎牛釃酒家家準擬犒六軍，翠華不來冷落行宮門。
泰華不易得，天下關中爲本根。
懷哉金陵古帝藩，千船泊兮萬馬屯。
西湖真水真山好，吾君亦豈忘中原。
村墅
作者：劉過
朝代：宋

俗子有錢村亦樂，秋田米熟歌牛角。
三家村墅無官方，夜半呼盧笑聲謔。
尋思我輩不如君，平生讀書徒苦辛。
遭時喪亂未得志，長策短藁無由伸。
不如賣劍買牛去，也學此翁村裏住。
只愁夜半月明時，得意無人和詩句。
村店·其一
作者：劉過
朝代：宋

林深路轉午雞啼，知有人家住隔溪。
一鳥閙紅春欲動，酒簾正在杏花西。
村店·其二
作者：劉過
朝代：宋

溪邊猶棹酒船回，冷水灣頭雨意開。
一路有詩吟不穩，當初悔不共君來。
柬胡衛道·其一
作者：劉過
朝代：宋

淮北山南幕府開，江淮誰念有遺才。
出門萬里長安道，乞我於潛馭馬來。
柬胡衛道·其二
作者：劉過
朝代：宋

結束弓刀鞍馬間，精神矍鑠我猶頑。
褒衣博带休相笑，前带頭巾金帽環。
柳梢青
作者：劉過
朝代：宋

泛菊杯深，吹梅角遠，同在京城。聚散匆匆，雲邊孤雁，水上浮萍。教人怎不傷情。覺幾度、魂飛夢驚。後夜相思，塵隨馬去，月逐舟行。
梅花·其一
作者：劉過
朝代：宋

人間不盡春來意，恰則一枝梅更疎。
待得和羹幾時在，祗今風月上新除。
梅花·其三
作者：劉過
朝代：宋

凍雲垂垂雪欲落，雨澀風慳如此寒。
分折南枝與君著，老夫自要北枝看。
梅花·其二
作者：劉過
朝代：宋

香氣惱人休不得，荒林月裏夜相過。
花應笑客有底急，客若不來花奈何。
梅花·其五
作者：劉過
朝代：宋

寂無人語斷回程，日落未落孤山橫。
平湖水闊何許去，傍竹邊松自好行。
梅花·其四
作者：劉過
朝代：宋

高門拂日瓊爲樹，呼我不來那肯過。
不知此花有何好，寒鄉日日用亡何。
次劉啟之韵
作者：劉過
朝代：宋

豪結交游三十年，暮年識子海霜邊。
江西析派詩同社，鴻寶傳家子已仙。
無用白鬚甘我老，有才青眼望誰憐。
譬如飄泊湓城下，篁竹蕭疎無管絃。
次史良夫寄題雲岫
作者：劉過
朝代：宋

輕烟薄霧任渠行，幽壑深崖款我生。
變化不知天地闊，行藏只要日星明。
肯同蒼狗移常熟，每爲鳴鳩放好情。
便趁風雷助霶霈，人間匕筯不須驚。
次呂簿池亭韵
作者：劉過
朝代：宋

舉杯邀月到幽塘，八月波心碎夜光。
倒影簾花翻翠色，飛梭錦段織紅芳。
是中有客供千首，此外無塵染六郎。
昨夕主人閒立久，一身風露带天香。
次張昌化合溪新亭韵·其一
作者：劉過
朝代：宋

不礙溪流水不平，主人平處主鷗盟。
兩峰呈秀出天造，雙澗同流到地清。
尚憶經過曾對酒，欲來登覽恨無名。
仙凡咫尺紅塵隔，草草題詩亦浪評。
次張昌化合溪新亭韵·其二
作者：劉過
朝代：宋

燕尾溪流上下分，中餘里許地翻平。
林疎邑屋高低見，水漲舫船來往輕。
坡老已仙誰傑作，詩人爲縣得重評。
唐山見說雙溪館，今見雙溪亭又成。
欲遊閤皁山
作者：劉過
朝代：宋

仙梯難上塵緣重，俗駕勒回仙有靈。
烟靄糢糊雨昏黑，數峰疑在眼中青。
歲晚
作者：劉過
朝代：宋

手種疎梅已發妍，相從三過客中年。
吾生豈得須如意，隨處何妨且信緣。
風月心多時小醉，軒裳夢少且閑眠。
萬人海裏能如此，是自在禪并散仙。
歸耕
作者：劉過
朝代：宋

途窮百無成，或許營菟裘。
依然大槐宮，蟻穴夢封侯。
人生眠飯耳，物外亦贅疣。
科名付諸公，老矣吾歸休。
毛積夫席上口占
作者：劉過
朝代：宋

夜聽南窗金屈枝，水花凉果似秋時。
人言愛酒陶元亮，坐有能詩無本師。
顛倒六經鸜鵒舞，瀾翻一曲鷓鴣詞。
同遊那得輕相笑，恐是長庚未可知。
水調歌頭
作者：劉過
朝代：宋

弓劍出榆塞，鉛槧上蓬山。得之渾不費力，失亦匹如閒。未必古人皆是，未必今人俱錯，世事沐猴冠。老子不分別，內外與中間。酒須飲，詩可作，鋏休彈。人生行樂，何自催得鬢毛斑。達則牙旗金甲，窮則蹇驢破帽，莫作兩般看。世事只如此，自有識鴞鸞。
水調歌頭
作者：劉過
朝代：宋

文采漢機軸，人物晉風流。丈夫有此，便可談笑覓封侯。試問湘南水石，今古閱人多矣，曾見此公不。名姓出天上，聲譽塞南州。斬樓蘭，擒頡利，志須酬。青衫何事，猶在楚尾與吳頭。聞道長安灞水，盡是三槐風月，好奉板輿遊。此曲為君壽，為我喚歌喉。
水調歌頭
作者：劉過
朝代：宋

春事能幾許，密葉著青梅。日高花困，海棠春暖想都開。不惜春衣典盡，只怕春光歸去，片片點蒼苔。能得幾時好，追賞莫俳徊。雨飄紅，風換翠，苦相催。人生行樂，且須痛飲莫辭杯。坐則高談風月，醉則恣眠芳草，醒後亦佳哉。湖上新亭好，何事不曾來。
江城子
作者：劉過
朝代：宋

海棠風韻玉梅春。小腰身。曉妝新。長是花時，猶系茜羅裙。一撮精神嬌欲滴，說不似，畫難真。樓前江柳又江雲。隔音塵。淚沾襟。一點征帆，煙浪渺無津。萬斛相思紅豆子，憑寄與箇中人。
江城子
作者：劉過
朝代：宋

淡香幽豔露華濃。晚妝慵。略勻紅。春困懨懨，□□鬢雲松。早是自來蓮步小，新樣子，為誰弓。畫堂西畔曲欄東。醉醒中。苦匆匆。捲上珠簾，依舊半床空。香炧滿爐人未寢，花弄月，竹搖風。
江頭送趙教即席同賦
作者：劉過
朝代：宋

東州二三子，相送黄鶴磯。
渭北烟樹合，江南春水肥。
波寬魚意足，沙淺鳥痕微。
我亦欲東去，斜風雨濕衣。
泊船吳江縣
作者：劉過
朝代：宋

草樹連塘岸，人家半橘洲。
暖寒尋酒去，覺懶罷詩休。
逆境年年夢，勞生處處愁。
天涯倦行客，明日又蘇州。
洞霄宮
作者：劉過
朝代：宋

杖藜隨步到瓊宮，滿目幽奇景莫窮。
山鎖九層雖極遠，洞庭五處自相通。
侵雲天柱籠朝霧，傍水清陰弄晚風。
可惜春禽啼曉月，又催行李過江東。
浣溪沙
作者：劉過
朝代：宋

牆外濛濛雨溼煙。參差小樹綠陰圓。殘春中酒落花前。海燕成巢終是客，鰥魚入夜幾曾眠。人間一段惡因緣。
浣溪沙
作者：劉過
朝代：宋

著意尋芳已自遲。可堪容易送春歸。酒闌無奈思依依。楊柳小橋人遠別，梨花深巷月斜輝，此情惟我與君知。
浣溪沙
作者：劉過
朝代：宋

誰把幽香透骨薰。韻高全似玉樓人。幾時勸酒不深顰。竹裡絕憐閒體態，月邊無限好精神。一枝斜插坐生春。
浣溪沙
作者：劉過
朝代：宋

霧鬢雲鬟已懶梳。君休喬木妾歸歟。且來賣酒伴相如，骨細肌豐周昉畫，肉多韻勝子瞻書。琵琶絃索尚能無。
浣溪沙
作者：劉過
朝代：宋

黃鶴樓前識楚卿。彩雲重疊擁娉婷。席間談笑覺風生。標格勝如張好好，情懷濃似薛瓊瓊。半簾花月聽彈箏。
海棠得無字
作者：劉過
朝代：宋

步障蜀州錦，重重碧羅襦。
嬌多不勝春，十五未嬪夫。
我欲金屋之，貯以貢上都。
窈窕飛世間，穠李侍綠珠。
冶容致人疑，詎知非妖狐。
雉扇開綠綺，君王麗華俱。
後庭非無花，有寵爭得無。
八姨淡手抹，試粧不施朱。
不如玉環翠，睡起姿態殊。
人言花傾國，况乃下蔡乎。
清溪閣交胡仲芳韵
作者：劉過
朝代：宋

瓊樹枝新梅蕊迸，與君携手清溪問。
舊時狎客歌舞場，何似詩人風雪逕。
溪邊傑閣高崚層，左右華屋連飛甍。
依稀王謝鳴珂里，彷彿秦箏雲母屏。
古來繁華各衰歇，只有不磨惟璧月。
小船何處載愁來，哀怨一聲吹笛裂。
湖上
作者：劉過
朝代：宋

五行撩我到錢塘，花底題詩句亦香。
莫惜高吟三十韵，敢煩詩伯爲平章。
湖口宰任伯厚挹清亭
作者：劉過
朝代：宋

正笑行役倦，登臨心眼開。
舒蘄千里見，蜀贛兩江來。
老覺樹如此，涼生風快哉。
主人方好客，不算酒行盃。
湖口邂逅張伯豐同行
作者：劉過
朝代：宋

萬里無人獨自行，得君逆旅尉東征。
聯同騎馬相先後，共作詩詞迭唱賡。
僕向洞庭和雪渡，船從湖口带冰撐。
明年袍綠荆州去，遇有西人好寄聲。
湖口阻風
作者：劉過
朝代：宋

冒雪衝霜已十程，狂風乃敢厄吾行。
無人說向江神道，莫待明年却世情。